Беш партиянинг лидери минкабнинг истеъфосини ва қайта сайловни талаб қилди | ҚИРҒИЗИСТОН ЯНГИЛИКЛАРИ\n«Ата Мекен», «Реформа», «Социал-демократлар», «Азаттык» ва «Улуттар биримдиги» партиялари сайлов натижаларини тан олмайди. Бу бўйича партия лидерлари қўшма баёнот билан чиқди.\nУлар сайлов сохталаштириш ва кўзбўямачилик билан ўтди деб ҳисоблашади. Аниқроқ айтганда, лидерлар ҳукумат айрим партияларнинг 40 мингдан 70 минггача бўлган овозини тортиб олди деб билдиришди.\nСайлов натижасини тан олмаган партия лидерларининг йиғини. Жалбирак ТВнинг скриншоти\nБу бўйича беш партиянинг лидери вазирлар кабинетининг зудлик билан истеъфога чиқиши ва адолатли қайта сайлов ўтказишни талаб қилишмоқда.\nАввалроқ МСКнинг сайтида автоматик урналардаги овоз бериш натижаларини чиқаришда узилиш бўлиб, у ерда бўлиши мумкин бўлмаган сонлар пайдо бўлган. Дастлабки маълуомтлар эълон қилингандан кейин партиялар тарафидан олинган овозларнинг фоизи 150ка етаётган бўлган, енгиб чиққан партияларнинг фоизи эса — 130%дан ортган.\nМСК айрим вақтга маълумотларни ўчириб, янгиларини эълон қилган, аммо у ҳам тўғри келмаяпти.\nМСК сайтининг ишидаги узулиш бир неча партияни парламент сайловининг натижаларидан шубҳа туғдирди. 29-ноябрга ўтар кетачаси олти партия АСУнинг маълумотлари илк эълон қилинган натижаларига рози эмаслигини билдириб, овозларни қўлда санаб чиқишни талаб қилишди. Уларга кўра, уларнинг овозлари йўқолиб кетган.\nҚонун бўйича, сайловнинг охирги натижаси қўл саноғи ҳисобига кўра чиқарилади, аммо қўл саноғи тугагани йўқ.\nАввалги мақолаХакер ҳужуми, саботаж. Ҳукумат МСКнинг сайтидаги узулишни тушунтира олмай овора\nНавбатдаги мақолаБоткен округи: Матраимов билан бирга судланган Нурлан Ражабалиев олдида


16:51 22.12.2017 (Янгиланган 17:03 22.12.2017) Ҳавола олиш\nТОШКЕНТ, 22 дек — Sputnik. Ўзбекистон президенти Шавкат Мирзиёев Олий Мажлис Сенати ва Қонунчилик палатаси аъзоларига Мурожаатномасида сўзлаган нутқида бир қанча амалдорларни қаттиқ танқид қилди. Президент Ўзбекистон Хотин-қизлар қўмитаси раиси Танзилла Норбоеванинг фаолияти ва умуман, Ўзбекистондаги хотин-қизлар аҳволига алоҳида тўхталиб ўтди.\n"Хотин-қизлар масаласи бўйича қарорга қўл қўя олмаяпман. Жойларда аёлларни аҳволи жуда оғир. Оддий аёлни дардини ҳеч ким билолмаяпти. Хотин-қизлар раиси мажлисларда ўтиравермасдан жавобгарликни бўйнига олса", — деди Мирзиёев.\nЎзбекистон президенти аёллар орасида ўз жонига қасд қилиш ҳолатлари соат сайин ошаётганини алоҳида қайд этди.\n"Норбоевага ўхшаган "коттаконлар" статистика беришнинг ўрнига мана шу ҳолат ҳақида бонг уриши керак", — деди президент.\nПрезидент шундан сўнг Хотин-қизлар қўмитаси керакми-йўқми ўзи, деган масалани ўртага ташлади ва модомики керак экан, унинг фаолияти қай йўсинда бўлиши керак, шу ҳақда яхшилаб ўйлаб кўриш кераклигини айтди.


15 апрель, 2021, 23:43\nФикр ва мулоҳазалар...\nММА оламидаги энг нуфузли UFC промоушенининг назарига тушишнинг ўзи бўлмайди. Албатта, бу промоушенда жаҳоннинг энг кучли жангчилари йиғилган. Улар орасида эса юртдошларимиз борлиги янада қувонарлидир. Ҳа, UFCда бугунга келиб, уч нафар ҳамюртимиз ўз жангларини ўтказаяпти. Жумладан, Маҳмуд Муродов бу промоушендаги илк вакилимиз бўлди ва учта жангнинг барчасида ғалабага эришди. Зарруҳ Адашев эса стартни бироз муваффақиятсизлик билан бошлади. Шунингдек, Лилия Шакированинг дебюти ҳам омадсиз чиққанлигини яхши биласиз. Албатта, мағлубиятларнинг ҳам ўзига яраша сабаблари бор ва ўйлаймизки, ҳар учаласининг кейинги фаолияти омадли тарзда давом этади.\nБежизга бу мавзуда сўз юритмадик. Сабаби, бугун биз мутахассислардан UFC промоушенида юқоридагилардан ташқари ўзини кўрсата оладиган яна уч нафар жангчимиз сирасига кимларни қўшиши борасидаги савол билан мурожаат қилдик.\nЖаҳонгир Қорабоев - мураббий\n- Бундай жангчиларимиз жуда кўплаб топилади. Агар, учталикка тўхталадиган бўлсак, Музаффар Ражабов, Аҳлиддин Мирзадавлатов ва Авлиёхон Ҳамидовни айтиб ўтишим мумкин.\nОтабек Мусаев - Ўзбекистон ММА ассоциацияси ҳакамлар кенгаши раиси\n- Жаҳонгир Жумаев, Олим Нормуродов ҳамда Авлиёхон Ҳамидовнинг имкониятларини юқори баҳолаган бўлардим.\nФарруҳ Мадаминов - мураббий\n- Жуда кўп спортчиларимиз бор. Тўғри, UFC чемпиони бўла олади, дейишга шошилмайман. Лекин йўқолиб ҳам қолмайди. Ҳар бир вилоятимизда кучли жангчилар бор ва шунинг учун ҳам аста-секин рақобат кучайиб, яхши савиядаги жангчилар етишиб чиқмоқда. Ҳеч бирини хафа қилгим йўқ. Бироқ Нурсултон Рўзибоев, Аҳлиддин Мирзадавлатов ва Авлиёхон Ҳамидов ҳозирда ҳам ушбу промоушенда бемалол ўз ўрнини топиб олади. Албатта, бу менинг шахсий фикрим.\nҲожиакбар Ҳакимов - Ўзбекистон К-1 федерацияси Тошкент шаҳар бўлими раиси\n- Авлиёхон Ҳамидов ҳамда Нурсултон Рўзибоевни айтган бўлардим. Қолганларга бироз тажриба керак назаримда…\nНурали Бакирдинов - собиқ спортчи (ACB ҳамда Alash Pride промоушенидаги ўзбекистонлик илк жангчи)\n- Албатта, ҳамманинг бу борада ўз шахсий фикри бор. Мени назаримда Амин Эргашев, Сирожиддин Эшонбоев ва Аҳлиддин Мирзадавлатов ҳам бу промоушенда ўзларини кўрсата олади.\nСуҳроб Рўзиматов - Ўзбекистон К-1 федерацияси бош котиби\n- Бобур Тагиев, Мавлуд Тифиев ҳамда Анвар Бойназаровни айтиб ўтишим мумкин. Тўғри, булар асосан муайтайнинг профессионал йўналиши ҳамда К-1 да жанг қилиб келишади. Анвар эса, ММАдаги фаолиятини бошлаб юборди. Бобур ҳамда Мавлуд ҳали бу йўналишда ҳаракат қилмаган бўлса ҳам, уларнинг салоҳияти етади, деб ўйлайман.\nСардор Раҳимов - журналист\n- UFCда жанг қилишнинг ўзи бўлмайди. Шундай бўлса-да, Жаҳонгир Жумаев, Нурсултон Рўзибоев ҳамда Азамат Нуфтиллаевнинг маҳорати мазкур промоушенда фаолият олиб боришга етади.\nФаррух Муҳиддинов - блогер\n- Кучли жангчиларимиз исталганча топилади. Бироқ улар орасида Нурсултон Рўзибоев, Авлиёхон Ҳамидов ва Жаҳонгир Жумаевнинг бу промоушенда ҳам яхши жангларни ўтказишга имкониятлари етади. Албатта, бу менинг шахсий фикрим!\nЖасур Алижонов -мураббий\n- Айни кунда Нурсултон Рўзибоевни айтишим мумкин. Насиб қилса, қолганлар яқин 1-2 йилда етишиб чиқади.


Тошкент ҳокими журналистлар ҳақида: “Ким ўзи улар? Жирканч маҳлуқлар улар!” − аудио - UzNews.uz\n16 ноябрь 2019 г.\nТошкент ҳокими журналистлар ҳақида: “Ким ўзи улар? Жирканч маҳлуқлар улар!” − аудио\nИжтимоий тармоқларда пойтахт ҳокими оммавий ахборот воситалари ходимларини ҳақорат қилган ва журналистларга таҳдид қилгани аудиоёзуви тарқалди.\n“...Бир ҳафта олдин мени(нг) заводим ишлаб чиқарган маҳсулотларимни п...дан олиб, п...ққа солади. Монополия, «Artel» дабдала дейди». Бир ҳафтадан кейин (10 минг доллар берсанг) ўша маҳсулотни мақтаб чиқади, реклама асосида дейди. Ким ўзи улар? Они твари последние (Жирканч маҳлуқлар улар). Онанинг боласими булар, ё итнинг боласими? Принципи йўқ, ифлос бедолага (қашшоқ)!”, − деб айтмоқда пойтахт ҳокими.\nШунингдек, Жаҳонгир Ортиқхўжаев журналистларни қандай қилиб осонгина обрўсизлантириш қўлидан келишини “тушунтириб қўйди”.\n“Я могу так сделать, что вас в махалле не примают (Мен шундай қилишим мумкинки, сизларни маҳаллада қабул қилишмайди). Это я смогу (Бу қўлимдан келади). Так могу сделать ваши родители издевались (шундай қилишим мумкинки, ота-онанг иснодда қолади). Я так могу сделать даже соседи (шундай қилишим мумкинки, ҳаттоки қўшниларинг) кўришганда уялиб қолиши мумкин.\nЁқадими раҳбаримизга, ёқмайдими, менинг ўзимнинг ҳам характерим бор. Я могу это делать (Мен қила оламан буни)”.\nБундан ташқари ўзбек журналистларига у билан ҳамкорлик қилиш “фойда келтиришини” эслатиб ўтди:\n“Икки-уч кун биттанг бесабаб уйдан чиқиб кетларинг, йўқолиб қолларинг… Ў-ў-ў, сан тирикмисан, ҳеч ким хабар олмайди, айтиб қўяй, сани! У ер − бу ерда ёзишади, бир ҳафтадан кейин унутишади. Бўлди! Қаердадир чўкиб ўлгандурда дейишади. И всё (Бўлди). Ҳаёт шунақа!\nШунинг учун, лучше с нами работайте (яхшиси биз билан ишланглар)”.\nБолее 200 зараженных выявили в республике за ночь\nБир кечада 200дан ошиқ янги ҳолатлар қайд этилди\n15 июль, 10:06


Гуноҳнинг оқибати — Dilkashradio.com\nАссалому алайкум мунис опа-сингиллар. Мен Лола Худованд яна бугун ҳам яшаш ва нафас олиш имконига эга қилгани учун Унга шукроналар айтаман. Худованд бу дунёни гўзал ва мунаввар қилиб яратган, бироқ илк гуноҳнинг сабабчиси бўлган шайтон эса ҳаётимизни дўзаҳга айлантириш учун ҳаракат қилмоқда. Ўтган сафар Худо гуноҳ деб айтганини шайтон, гуноҳ эмас аксинча бу яхши ва безарар деб айтиши ҳақида гаплашгандик. Гуноҳнинг оқибатлари борлиги ҳақида ҳам биламиз, шунга қарамай гуноҳга дуч келганимизда ўз танавий истакларимизга бўйсуниб гуноҳни танлаймиз. Шайтон бизга гуноҳ учун жазо олмайсан, деб уқтиради. Адан боғида ҳам Момо Ҳавога: «Худога қулоқ солмасанг ҳеч нарса бўлмайди, қилган ишингнинг оқибатларидан қочишинг мумкин.\nБу дарахтнинг мевасидан есанглар сизлар учун фойда бўлади», деган эди. Келинг Каломдан шу ҳақида ўқиймиз: «Чунки Худо биладики, ундан еган куниёқ кўзларингиз очилиб қолади ва Худо каби яхши ва ёмонни биладиган бўласизлар». У итоатсизлик қилсангизлар ҳам бундан фойда кўрасизлар деб уқтирмоқда эди. Момо Ҳаво шайтоннинг гапига ишонди, биз ҳам ишонамиз. Гуноҳ қилишда давом этсак, охир оқибатда бундан ҳеч қандай роҳат ва фойда йўқлигига амин бўламиз. Шайтон бизга гуноҳ қилиш яхши ва ундан роҳатланасан, деб ишонтиради. Гуноҳ қилиб қанчадир муддат роҳатланишимиз мумкин, бироқ охир-оқибат гуноҳнинг ҳаётни барбод қилувчи кучи ишга тушади. Гуноҳ қилган ҳеч кимса бунинг оқибатларидан қочиб қутула олмайди. Бир дўстим гуноҳнинг оқибатлари ҳақидаги рўйҳатни доимо ёнида олиб юради.\nБу рўйҳатни сизнинг эътиборингизга ҳам ҳавола этмоқчиман:\n*Гуноҳ хурсандчиликни ўғирлайди (Заб 50:14)\n* Гуноҳ кишидаги ўзига бўлган ишончдан маҳрум қилади\n* Гуноҳ айбдорлик ҳиссини чақиради\n*Гуноҳ шайтонга қудрат беради.\n* Гуноҳ Муқаддас Руҳни сўндиради\n*Гуноҳ жисмоний зиён келтиради\n* Гуноҳ руҳий оғриққа сабаб бўлади\n*Гуноҳ Муқаддас Руҳни ҳақорат қилади\n*Гуноҳ бошқа гуноҳларга эшик очади\n* Гуноҳ Худо билан муносабатни бузади\n* Гуноҳ қўрқувни келтириб чиқаради\n*Ва ниҳоят гуноҳ мени қул қилиб олади.\nШайтон Худога итоатсизлик қилишингизга ундаса мана шу рўйхатдаги нарсаларни ёдга олинг. Сўнг ўз-ўзингиздан: «Қилмоқчи бўлган гуноҳим учун шунча нарсаларни бошимдан кечиришга тайёрманми?» — деб сўранг. Баъзида қилган гуноҳимизнинг оқибатлари фақат бир неча ойдан кейин, ёки йилдан кейин кўринади. Баъзан эса биз қилган гуноҳнинг оқибатлари фарзанларимизга ўтади. Худонинг гуноҳни жазосини ортга суриши бекорга эмас. Бунинг сабабларидан бири, У одамларга тавба қилиш имконини беради. Каломда бу ҳақида шундай ёзилган: «У ҳеч кимнинг ҳалок бўлишини истамай, ҳамма тавба қилсин, деб сабр тоқат билан кутиб турибди». Шундай бўлса ҳам гуноҳимиз учун тўлов тўлаш вақти келади. Азизлар биргина гуноҳ учун катта йўқотишларга рози бўлманг. Худо сизни ва фарзандларингизни марҳаматласин. Омин!\nХаётингиз тартибли бўлиши учун нима қилиш керак?


Уй-рўзғор маҳсулотлари харидини тўғри амалга ошириш бўйича 10 тавсия - Ўзбекистон Республикаси Марказий банкининг молиявий саводхонлик бўйича ахборот-таълим веб-сайти\nУй-рўзғор маҳсулотлари харидини тўғри амалга ошири...\nУй-рўзғор маҳсулотлари харидини тўғри амалга ошириш бўйича 10 тавсия\nДўконга боришдан аввал\nБир ҳафталик меню тузинг\nҚачон ва нима тайёрлашни аниқ билсангиз, айнан қайси маҳсулотлар харид қилишингиз керак эканлигини, қайсилари эса музлатгичда бор эканлигини аниқлашингиз анча осон бўлади. Режалаштиришга бироз вақт ва куч сарфлаш сизни ўйловсиз харидлар қилишдан сақлаб қолади ҳамда кечга нима овқат қилиш ҳақида бош қотиришдан бир ҳафтага озод қилади.\nЗарур маҳсулотлар рўйхатини тузинг\nСизнинг хотирангиз мукаммал бўлган тақдирда ҳам, бу мавзуда унга ишониш тавсия этилмайди. Сотиб олиш керак бўлган маҳсулотларни қоғозга ёки мобил телефонингизга ёзиб олинг.\nДўконга боришдан аввал тамадди қилиб олинг\nҚорни оч бўлган одамни турли озиқ-овқат маҳсулотлари “ўзига мафтун” қилиши жуда осон, у ўз саватчасини жадаллик билан тўлдириб боради. Ҳаттоки олимларнинг бу бўйича ҳисоб-китоблари бор: агар дўконга боришдан аввал тановул қилмасак, қорнимиз тўқ пайтга нисбатан ўртача 64% га кўпроқ пул сарфлар эканмиз.\nФақат аниқ расталар бўйлаб юринг\nАгар сизга нон маҳсулотлари, сабзавотлар ёки гўшт зарур бўлса, тўғри нон маҳсулотлари, сабзавотлар ҳамда гўшт расталарига боринг. Дўкон бўйлаб шошмасдан сайр қилиш сизни рўйхатда бўлмаган маҳсулотларни сотиб олишга ундайди.\nЭнг пастки ва энг юқори жавонларда турган маҳсулотларга эътибор беринг\nЖавонларда кўз даражасида бўлган жойлар энг қиммат маҳсулотлар учун ажратилади. Шу сабабли, қулайроқ нархдаги маҳсулотларни топиш учун пастроққа қараш тавсия этилади.\nМаҳсулот сотиб олаётганда яроқлилик муддати, ишлаб чиқарилган санаси, сақлаш талаблари ва албатта таркибига эътибор қаратинг. Шу орқали сиз яроқлилик муддати тугаган маҳсулот харид қилмайсиз, оилавий бюджетни тежаб қоласиз ва соғлигингиз тўғрисида қайғурган бўласиз.\nМаълум товарларга эълон қилинган акция талабларини текшириб кўринг\nСариқ рангдаги нарх ёрлиқли маҳсулотлар сиз учун жозибадор бўлса, ушбу маҳсулотни танлаш жараёнига эътиборлироқ бўлинг. Биринчидан, товарнинг яроқлилик муддатини текшириб кўринг. Иккинчидан, акция шартларини текшириб кўринг. Балки акция ушбу маҳсулотдан фақат уч дона харид қилганда амал қилиши мумкин.\n1 кг учун товар нархини ҳисобланг\nБаъзи дўкондарда маҳсулот ёрлиқларида 100 гр товар учун нарх ёзилиши мумкин. Тўғри ҳисоб-китоб учун 1 кг товар нархини ҳисоблаш зарур. Айнан шу сумма товарнинг реал нархи тўғрисида аниқроқ маълумотга эга бўлишингизга ва мавжуд бир нечта вариантлар орасидан энг яхшисини танлашингизга ёрдам беради.\nИккинчи, учинчи қаторда жойлашган товарларни танланг\nДейлик, сиз бир хафталик творог сотиб олмоқчисиз. Дўконда эса фақат яроқлилик муддати икки кундан сўнг тугайдиган твороглар бор. Иккинчи, учинчи қаторда жойлаштирилган творогларга қаранг. Сотувчилар нисбатан янги маҳсулотларни орқароққа жойлаштиришади ва бу мантиқан тўғри: шундай қилиб харидорлар биринчи яроқлилик муддати яқин орада тугайдиган маҳсулотларни сотиб олишади.\nКасса ёнидаги режалаштирилмаган харидлардан эҳтиёт бўлинг\nКасса атрофи режалаштирилмаган харидлар учун хавфли ҳудуд ҳисобланади. Навбатда туришдек ёқимсиз жараён ўзингизни ширинликлар билан сийлашга яхши сабаб бўлиши мумкин ва бунинг учун касса ёнида ширинликлар билан тўла стендлар жойлашган.


"Баҳсли, аммо жиноят эмас". HRW блогер Фозилхўжа Орифхўжаевни озод қилишга чақирмоқда\n27 январ 2022, Тошкент вақти: 23:04\nдекабр 09, 2021\n9 декабрь куни Human Rights Watch (HRW) ташкилоти беш ойдан бери ҳибсда сақланаётган ўзбекистонлик блогер Фозилхўжа Орифхўжаев (Фозилхўжа Арифходжаев)га қўйилган "асоссиз" айбларни бекор қилиш ва уни зудлик билан озод қилишга чақирди.\nТашкилот баёнотида айтилишича, Орифхўжаев ижтимоий тармоқда ёзган "зарарсиз" пости учун жамоат хавфсизлигига таҳдид қилганликда айбланиб, саккиз йиллик қамоқ жазосига юз тутмоқда.\nФозилхўжа Орифхўжаев 2021 йилнинг 28 июнь куни дастлаб майда безорилик айби билан ҳибсга олинган эди. Бу айбловлар учун блогер 15 сутка қамоқда ўтирди. Аммо HRW га кўра, ички ишлар ходимлари уни қўйиб юбориш ўрнига, янги жиноят иши бўйича тергов ҳибсхонасида сақламоқда.\nОрифхўжаевнинг оила-аъзолари унга нисбатан қўпол муносабатда бўлингани ва ҳибсда унга лозим тиббий ёрдам кўрсатилмаганини айтишмоқда.\n«Фозилхўжа Орифхўжаевга нисбатан қўзғатилган жиноят иши мутлақо асоссиз кўринади ва Ўзбекистон расмийлари уни зудлик билан озод қилиши керак», дейди HRW ташкилотининг Марказий Осиё бўйича катта тадқиқотчиси Миҳра Риттманн.\nHRW га кўра, блогер Фозилхўжа Орифхўжаевнинг фикрлари баҳсли бўлиши мумкин, аммо жиноят эмас.\n«Хавотирлиси, Орифхўжаев ҳибсга олинганидан кейин унинг соғлиги сезиларли даражада ёмонлашган ва у шошилинч тиббий муолажага муҳтож», деб айтган Риттманн.\n41 ёшли Орифхўжаев Ўзбекистон ҳукуматининг дин бўйича сиёсати борасидаги танқидлари билан танилган. Уни судгача қамоқда сақлаш муддати 13 декабрда ўз якунига етади.\nОрифхўжаев ҳибсга олинган пайтда ҳукуматпараст блогер Аброржон Абдуазимов (Аброр Мухтор Алий) билан тортишаётган бўлган.\n26 июнь куни Орифхўжаев Абдуазимов билан юзма-юз сўзлашиш учун Абдуазимов ваъз ўқиётган Тошкентдаги «Тўхтабой» масжиди олдига борган. У ерда Орифхўжаев Абдуазимовни «иккиюзламачи» деб атаган.\n28 июнь куни ички ишлар ходимлари Орифхўжаевни чақиртириб, уни майда безориликда айблашган ва ҳибсга олишган, уяли телефонини тортиб олганлар. Ўша куни суд блогерни 15 суткага ҳибсга олиш тўғрисида ҳукм чиқарган.\nОрифхўжаев жазо муддатини ўтаётганида адвокати Сергей Майоровга COVID-19 пандемиясини баҳона қилиб, у билан учраштиришмаган. Майоров бир неча бор мижозини кўришга уринган, аммо рад жавобини олган.\nЎшанда Майоров ўз ҳимояси остидаги шахс билан кўриштирилмаётганининг эҳтимолий сабаби унга нисбатан қийноқ қўллангани бўлиши мумкинлигини тахмин қилган эди.\n«Балки менга Фозилхўжа Орифхўжаевнинг баданидаги қийноқ излари йўқолганидан кейин учрашув беришар», деб ёзди у 9 июль куни эълон қилган баёнотида.\nДиний эркинликларни назорат қилувчи Forum18 халқаро ташкилоти Орифхўжаев 15 кун ҳибсда сақланган пайтда қамоқхона маъмурлари унга нисбатан шафқатсиз муносабатда бўлишганини хабар қилди.\n13 июль куни – Орифхўжаев озод этилиши керак бўлган кунда Майоровни чақириб, мижозига «оммавий ахборот воситалари ёки телекоммуникация воситаларидан ёки Интернетдан фойдаланган ҳолда жамоат хавфсизлиги ва жамоат тартибига таҳдид солувчи материалларни тарқатиш ёки кўрсатиш» айблови билан жиноят иши қўзғатганини маълум қилишган.\n"Ёлғон ахборот", "туҳмат" ва "ҳақорат". Ўзбек блогерлари нима учун жазоланмоқда?\nБунга Орифхўжаевнинг телефонида топилган Facebook пости асос бўлган.\nОрифхўжаев 2021 йилнинг 6 мартда ёзган постида бошқа дин вакилларини диний байрамлари билан табриклаш тўғри ёки йўқлиги ҳақида ўз фикрини билдирган.\nHRW га кўра, Орифхўжаевнинг фикрлари ким учундир баҳсли бўлиши мумкин, аммо зинҳор жиноят эмас. Қолаверса, дейилади ташкилоти баёнотида, сўз эркинлиги халқаро инсон ҳуқуқлари нормалари билан ҳимояланган.\nМайоров HRW нашрига берган интервьюсида давлат ёллаган мутахассис пост «аҳоли ўртасида ваҳима қўзғатиши» ва «диний фундаментализмга» тенг келиши мумкин, деган хулосага келганини айтди. Адвокатнинг сўзларига кўра, у таҳлил мазмуни билан танишиб чиққанидан кейин уни ошкор қилмаслик тўғрисидаги тилхатни имзолаган.\nHRW га кўра, Ўзбекистонда шаффофлик йўқлиги ва Орифхўжаевнинг адвокати махфий маълумотларни ошкор этмаслик тўғрисидаги шартномани имзолашга мажбур қилингани эътиборга олинса, расмийлар блогерга қўйган бошқа айбловлар жамоатчиликка маълум бўлмаслиги мумкин.\nТошкент суди Орифхўжаевни ҳибсга олиш муддатини уч ойга, кейинроқ 13 декабргача узайтирди. Унинг иши судда қачон кўриб чиқилиши номаълум бўлиб қолмоқда.\nМайоров HРW ташкилотига берган интервьюсида мижозига тергов ҳибсхонасида ҳам жисмонан, ҳам руҳий жиҳатдан ёмон муносабатда бўлишгани, жумладан, қийноққа тенг келадиган муомала қилишганини, бунинг натижасида Орифхўжаев тушкунликка тушганини айтади. Майоровнинг сўзларига кўра, сентябрь ойи охирида ички ишлар ходимлари Орифхўжаевнинг қўлини қувурга кишанлаб қўйишган ва уни қарийб 12 соат ноқулай ва оғриқли ҳолатда ўтиришга мажбурганлар.\nОрифхўжаевнинг оила-аъзолари HRW ташкилотига унинг соғлиғи июль ойидан бери ёмонлашганини айтишган. Уларнинг сўзларига кўра, Орифхўжаев умуртқа поғонасида чуррадан азият чекади.\nҚамоқда у бел оғриғидан қийнала бошлаган ва юриши қийинлашган. Унга ҳибсда ҳассадан фойдаланишга рухсат беришмаган. Шунингдек, Орифхўжаев сўнгги ҳафталарда бир неча бор ҳушидан кетган ва юраги хасталанган. Қолаверса, кўп ҳафтадан буён даволанмаган тиш оғриғи туфайли яхши овқатлана олмай қолган ва ориқлаб кетган.\nОрифхўжаев тиббий кўрикдан ўтиш ва даволаниш учун қамоқхона тиббиёт пунктига ўтказилган, бироқ у ерда унга тегишли тиббий ёрдам кўрсатилмаган. Оиласининг иддао қилишича, бунга қисман тиббиёт пункти тўлиб кетгани сабаб бўлган.\nForum18 нашрининг хабар беришича, Орифхўжаевнинг дастлабки 15 кунлик қамоқ жазосини ўтаётган пайтида милиция унинг соқолини зўрлик билан олиб ташлаган, ўзини изоляторда сақлаган ва душ қабул қилиши ёки кийимини алмаштиришига рухсат бермаган.\nШунингдек, блогер адвокати билан учрашишни талаб қилганидан кейин милиция ходимлари уни ҳақоратлаган ва узоқ муддатга қамалишини айтиб, таҳдид қилган.\nHRW Орифхўжаев ўзбошимчалик билан ҳибсга олингани ва бу ҳолат халқаро ҳуқуққа зид эканини айтмоқда. Ташкилот Ўзбекистон ҳукуматини Орифхўжаевни зудлик билан озод қилишга, тегишли тиббий ёрдам олишини таъминлашга ҳамда унга шафқатсиз муомала қилингани ва у қийноққа тутилгани ҳақидаги даъволарни текширишга чақирди.\n«Орифхўжаевга қарши ишнинг жамоат тартибига ҳақиқий таҳдид билан ҳеч қандай алоқаси йўқлигини, аслида Ўзбекистон расмийларининг ҳукумат танқидчиси овозини ўчириш истаги билан алоқадир эканини англаб етиш мушкул эмас», дейди HRW ташкилотининг Марказий Осиё бўйича катта тадқиқотчиси Миҳра Риттманн.\nАндижонда блогер аёлни калтаклаганликда гумонланаётган бош ҳисобчига қарши жиноят иши очилди\nВаъда бошқа, амал бошқа. Каримов, Путин ва Назарбоевлар умрбод президентлик ҳақида\nМирзиёев блэкаут ҳақида: Осмондан тушмаган тинчлик\n"Блэкаут" оқибатлари: шам ва бензинга навбатлар\nБлэкаутга сабаб бўлган ягона энергоҳалқа нима ва у қандай ишлайди?\nТехноген авария: Ўзбекистон "свет"сиз қолмоқда, таъминот тўлиқ тикланмади\nТожикистон ва Қирғизистон Чегара хизматлари раҳбарлари музокарасидан сўнг ҳам отишма тўхтамади\nТожикистон Қирғизистон билан чегарада ҳарбийлар ўртасида отишма бўлаётганини расман тасдиқлади\nҚирғизистон ва Тожикистон расмийлари музокара ўтказмоқда. Аммо отишма давом этмоқда\nҚирғизистон отишма бўлаётган ҳудудлардан аҳолини эвакуация қила бошлади\nҚирғиз-Тожик чегарасидаги вазият кескинлашди. Миномёт ва гранатомётлардан ўқ отилмоқда\nҚирғиз-тожик чегарасида отишма: Қирғизистон аҳолини эвакуация қилишни бошлади\nOzodMikrofon: Шам 15 минг сўмга чиқди. Барча оғирлик яна оддий халқнинг елкасига тушяпти\nБлэкаут: Ўзбекистон шифохоналаридаги беморлар ҳоли не кечди?\nМирзиёев энерготизимдаги авариядан сабоқ чиқаришга чақирди - электр ҳануз тўлиқ тиклангани йўқ\n"Тотал назорат". Ўзбекистон киберхавфсизлик борасида Хитой йўлидан бормоқда - эксперт


Забит Магомедшарипов чемпионлик учун жанг қиладими? Унинг менежери жавоб берди\n16 ноябрь, 2020, 09:25\nУ ярим енгил вазн тоифасида фаолият юритади.\nРоссиялик жангчи Забит Магомедшариповнинг менежери Ризвон Магомедов мижозининг соғлиғи билан боғлиқ муаммоларни бошдан кечираётганини айтди. Шунингдек, у Магомедшарипов ярименгил вазн тоифасида UFC чемпионлик камарига даъвогар бўлиши мумкинлигини таъкидлади.\n“Забитнинг кейинги жанги даъвогарлик мақомида бўлади. Aгар, у кейинги рақибдан ўтса, унда титул учун жанг бўлиши керак. Aммо кўп нарса унинг соғлиғига боғлиқ, ҳозирда, Забитнинг саломатлигида бироз муаммолар бор”, - дея Магомедовнинг сўзларини келтирмоқда ТAСС.\n29 ёшли Магомедшарипов фаолияти мобайнида 18 ғалабага эришган ҳолда, 1 бора мағлубият аламини ҳам тотиб кўрган.\nАна холос! Серхио Рамос ирландиялик Конор МакГрегорни жангга чорлади


Болага хорижий тилларни қандай ўргатиш мумкин? » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Болага хорижий тилларни қандай ўргатиш мумкин?\nБолага хорижий тилларни қандай ўргатиш мумкин?\nЗамонамиз болалари ўз даврига мос равишда ҳар соҳада илдам қадам ташлашга ўрганиб бормоқдалар. Эндигина тили чиққан болаларнинг уяли алоқа воситаларини бемалол ишлата билиши, компютер ва шу каби технологиялардан ҳеч бир қийичиликсиз фойдалана олишини кузата туриб ҳайратдан ёқа ушлашигиз табиий.\nАйрим ота-оналар эса ўз фарзандларига болаликданоқ бир неча хорижий тилларни ўргатишга ҳаракат қилишади. Зеро, тил билиш киши дунёқарашини кенгайтиради, тил ўрганиш асносида кишида ушбу халқ тариҳи, маданияти ва турмуш тарзига бўлган қизиқиш ортиб, билим олишга иштиёқ янада кучаяди. Тил ўрганишнинг бундай муҳим жиҳатларини болакайга қай йўл билан тушунтириш мумкин? Уни ҳорижий тилларга қизиқтириш учун нималарга аҳамият қаратиш керак?\nФарзандингиз тил ўрганишдан бош тортиши – уни ўз ҳолига ташлаб қўйиш учун етарли сабаб бўла олмайди. Борди-ю болада қўшимча дарслар ва бошқа машғулотларга қизиқиш сезилмаса, уни ўзингиз қизиқтиришга уриниб кўринг. Бунинг учун болангизга бирор матндан қизиқарли парча ўқиб беринг ёки шу тилда бирор ўйин ўйнашни таклиф этинг. Ўйин мобайнида уни хорижий тилдаги нотаниш сўзлар билан таништириб, фарзандингизга шахсий намуна кўрсатинг ва бу сўзларни тез-тез такрорлаб туринг.\nКўпчилик ота-оналар болаларни ўз тенгдошлари билан солиштиришга ҳаракат қилиб, уларни ўқишга ундамоқчи бўлишади. Аммо, бундай шароитда болада иштиёқ эмас, фақатгина тушкунлик ҳиссининг пайдо бўлишига олиб келади. Ёдда тутинг, сизнинг фарзандингиз бошқалар каби эмас, у турфа қизиқишлар ва ўта кенг бўлмаса-да, ривожланиш остонасидаги дунёқараш соҳиби. Ҳар инсон бир хил бўлмаганидек, бир бола ҳеч қачон иккинчиси каби бўла олмайди. Бу ҳолатда сизнинг вазифангиз- уни жазолаш эмас, мақташ орқали иштиёқини ўстириб боришдан иборат.\nФарзандингизнинг ёши бироз каттароқ бўлса, унга тил ўрганишнинг фойдали жиҳатлари ҳақида сўзлаб бериш тавсия этилади. Унинг эшитаётган мусиқалари ёки компютер ўйинлари ҳам чет тилида эканлиги орқали уни тил ўрганиш ишқибозига айлантириб қўйиш ҳеч гап эмас. Ҳорижий тилларда мултфилмлар томоша қилиш ҳам фарзандингизга яхши кўмак бериши мумкин.\nТил ўрганишни нача ёшдан бошлаган маъқул?\nБу борада педагоглар, лингвистлар ва руҳшунослар фикри турлича, шу боис, уларнинг ҳар бири машғулот, аввало, боланинг ўзига ёқиши керак дея таъкидлайдилар. Машғулотлар давомида турли эртаклар, тез айтиш ва топишмоқлардан фойдалансангиз нур усига аъло нур.\n20 та колибри: майда қушларнинг ажойиб гўзаллиги\nҚушлар ҳақида гап кетганда, "кучли" ёки "чиройлик" каби атамалар кучли бургутлар ёки ажойиб тропик тўтиқушларнинг тасвири кўз олдимизга келади. Бироқ, улар учун ҳам, бошқалар учун ҳам бу таърифлар учун рақиб кичик бўлиб. Агар сиз ушбу ёзувни ўқиётган бўлсангиз, демак, кимдир ватанда.cом дан ушбу мақолани олган. Ҳуммингбирдс бутунлай ноёб миниатюра...\nХоналар учун парда танлашдаги кичик қоидалар\nЁтоқхона, ошхона, меҳмонхонадаги пардалар услубини ўзгартириш ҳақида тез-тез ўйлаб қоласизми? Бу барчамиз учун интерернинг оддийгина бир буюми, аммо айнан у уйингиз дизайнини ўзгартириб юбориши мумкин. Пардалар салонига йўл олишдан аввал маслаҳатларимиз билан танишиб чиқинг......


Мухлислар “аждарлар”ни қандай қўллаб-қувватлашди? + Фотолар - "Насаф" ФК расмий веб-сайти\nМухлислар “аждарлар”ни қандай қўллаб-қувватлашди? + Фотолар\nБиринчи даврани 3-поғонада якунлаган “Насаф”нинг қўлга киритган ютуқларида шубҳасиз мухлисларнинг ҳиссаси катта бўлди.\nБу ҳақда бир неча бор жамоамиз устози Рўзиқул Саъдуллаевич ҳам матбуот анжуманларида эътироф этди.\nОб-ҳавонинг қандай бўлиши, масофанинг яқин узоқлигига қарамасдан “Насаф” билан доимо бирга бўлган содиқ ва жонкуяр мухлисларга қойил қолмасдан иложимиз йўқ. Улар ўзларининг вақтларини аямасдан, кечалари бедорлик билан йўл босиб, қаерда бўлмасин бевосита стадионларга ташриф буюриб, жамоамизга самимий мухлислик қилишди.\nМухлислар бу йилги чемпионатдаги жамоамиз ўйинларининг барчасини сафарда томоша қилишди. Тўғрироғи, “Насаф” биринчи давра уй ўйинларини ҳам Ғузорда ўтказди.\nЖамоамиз биринчи даврада 9та учрашувни сафарда ва 6та учрашувни Ғузорда ўтказди.\nДемак, иккинчи даврада мухлисларимизни қизиқарли ўйинлар кутиб турибди. Шуни катта ишонч билан айта оламизки, мухлисларимиз иккинчи даврада 12-ўйинчи қандай кучга эга эканлигини исботлашади.\nҚуйидаги суратларда, жонкуяр мухлисларимиз ўз севикликларини биринчи давра баҳсларида қандай қўллаб-қувватлашганини томоша қилинг.\n“Насаф” финал олдидан расмий машғулот ўтказди + фото\nБу сафар кубок финалида омадимиз чопмади


“Ўзим прокуратура ходимиман…” - Huquq.uz\n“Ўзим прокуратура ходимиман…”\n14:30 - 21.04.2021\nҲавас – яхши туйғу. Болаликдан махсус либосли касб эгалари –\nшифокорлар, ҳарбийлар, учувчиларга ҳавас қилиб, бу ҳисни мақсадга айлантирганлар кўп. Анвар Самадов (исм-фамилиялар ўзгартирилган) ҳам орзуга айб йўқ деганларидек прокуратура ходимларига ҳавас қилди. Бироқ у ҳавас қилибгина қолмай, бу соҳадан анча узоқ бўлса-да, одамларга ўзини шу тизим ходими деб таништиришга одатланди. Бунисиям майли, ана шу ёлғонни ишлатиб, соддадил кишиларни чув туширишга уринди.\n…1989 йилда Самарқанд вилоятининг Пахтачи туманида туғилган А.Самадов Бухоро ҳарбийлаштирилган ўт ўчириш командаси қўриқлаш отряди ўқчиси бўлиб ишлайди, оилали, учта фарзанди бор. У илгари жинояти учун судланган.\nШу ўринда савол туғилади: инсонга ақл нима учун берилган? Бу ўткинчи дунёда яхши ном қолдириш, қилган хатоларидан хулоса чиқариш учун. Аммо Анвар қилмишларидан уялмади, яна қонунга қарши борди.\nУнинг биринчи ёлғони 2020 йилнинг июль ойида – ижарага автомашина олиш учун «Кумушбегим Навоийтранс» МЧЖ раҳбари М.Бакирова билан танишганидан кейин бошланди. Анвар ишим осонроқ кўчар деб ўйладими, ҳартугул аёлга ўзини «Прокуратура ходими Самадов» деб таништирди. Табиийки, бу ёлғонга ишонган аёл ҳам фурсатни бой бергиси келмай, ечими топилмаётган бир муаммосини у орқали ҳал қилишни ўйлади. – Жуда соз! Айнан менга керак одам экансиз! Ишингиз битди деяверинг!\nМ.Бакирова жамиятга қарашли «Нексия-3» автомашинасини ойига бир ярим миллион сўмдан тўлаш шарти билан ижара шартномаси асосида унга берди. МЧЖ раҳбари шу заҳоти мақсадга ўтди: – Худди шу машинани илгари ҳайдаган одамнинг мендан қарзи бор, агар унга телефон қилиб, бир оғиз дўқ қилсангиз, масала ҳал бўлармиди?! Нима дейсиз? Анвар ўйлаб ҳам ўтирмай М.Бакирова ёзиб берган рақамга қўнғироқ қилди.\n– Прокуратура ходими Самадов! – деб ўзини таништиргач,\nрақам эгасини М.Бакированинг пулини тез кунда тўлаб бермаса унга нисбатан чора кўриши тўғрисида огоҳлантирди. Бу унинг иккинчи фириби эди.\nСодда одамлар кўп. Аслида ана шундайлар фирибгарларнинг тегирмонига сув қуяди. Телефонда дўқ қилган одамнинг айтганига ишонган қарздор пулни келтирган шекилли, орадан бир неча кун ўтгач М.Бакирова яна «масъ ул ходим»ни йўқлади.\nБу сафарги илтимоси оилавий низо, аниқроғи, уй машмашаси хусусида экан. М.Бакированинг айтишича, унинг опаси Н.Комилова бошини қайси тош га урарини билмай юрибди. Бу илтимос Анварнинг навбатдаги уйдирмасига сабаб бўлди.\n– Шу рақамга телефон қилсангиз, опам ҳаммасини ўзи тушунтиради!\nБўлмасам-чи? Албатта, боғланади. Аммо энди қуруқ қошиқ оғиз йиртар деганларидек, текинга дўқ урадиган аҳмоқ йўқ! Баҳонада уч-тўрт сўм ишлаб қолиши керак. Ахир бундай имконият ҳар доим ҳам бўлавермайди.\nАнвар терган рақам эгаси унга Навоий шаҳар Ҳамза кўчасидаги уйда ўғли Баҳодир оиласи билан бирга яшаб келаётгани, қизи турмушидан ажралиб келиб, у ҳам шу уйда турганини айтди. Кейин муддаога ўтди: – Хуллас, илгари номимда бўлган, ҳозир ўғлим Баҳодирга тегишли уйнинг бир қисмини қизимнинг номига ўтказиб беришда ёрдамингиз керак!\n– Э-э, опа, бори шуми? – беписанд кулди «ходим». – Ўғлингизнинг устидан битта шикоят ёзиб берсангиз кифоя. – Кимга ёзай, ўргилай? Ия, буёғини ўйламабди-ку! Шаҳар прокурорини танимаса. Дарҳол ўзини тутиб олган Анвар киприк қоқмай навбатдаги ёлғонини тўқиди: – Навоий шаҳри прокурори Илҳом Маҳмудов номига ёзинг!\nАёл аризани ёзиб берди. Анвар эса аёл узоқлашар-узоқлашмас қоғозни ёқиб юборди. Комилова берган рақам орқали Баҳодирни ҳам топди. Унга ўзини одатдагидек таништириб, онаси унинг устидан ариза бергани, ариза юзасидан гаплашиб олиши кераклигини айтди.\nБаҳодир айтилган вақтда белгиланган жойга келди. «Масъул\nходим» ўзини сипо тутганча, вазиятни тушунтирди: онаси ёзган\nаризани ўзаро келишган ҳолда ҳал қилиш мумкин, акс ҳолда унга нисбатан чора кўради.\nБаҳодир онасининг бу қилмишидан аччиқланса-да, бу оилавий масала экани, уни онаси билан келишиб ҳал этишини айтди-ю хайр лашди. «Прокурор»-нинг тарвузи қўлтиғидан тушди. Ўлжани қўлдан чиқарганига ўкинди. Аммо Б.Комилова сентябрь ойи бошларида яна «масъул ходим»ни йўқлади. Маълум бўлишича, уй машмашаси катта жанжалга айланган.\n– Ука, тез етиб келиб шу масалани ҳал қилмасангиз бўлмайди!\nАнварнинг сўна бошлаган умид лари чўғланди. Энди маҳкам туриши, фурсатни қўлдан бой бермаслиги керак! Шундай бораверса, иш ўхшамай қолиши мумкин. Ахир прокурорлар махсус либосда юришади-ку!\nБу формани қаердан топади? Ҳечам иложи йўқмикан?.. Ҳарбийларнинг яшил рангли кийи мини кийиб олса-чи? Шунча пайт дан бери ноғорасига ўйнаб келаётганлар албатта ишонишади, номериям таъсирли чиқади.\nАйтилган жойга етиб борса, дарҳақиқат, жанжал авжида. Анвар у деб кўрди, бу деб кўрди, биров унга қулоқ солмади. Шунда махсус кийимдаги «масъул ходим»:\n– Бу масалани ўзаро ҳал қила олмадингиз, энди қонуний ҳал қиламиз! – деганча шахдам қадамлар билан уйдан чиқиб кета бошлади. Аммо ичида орқасидан биров келиб уни тўхташини жуда хоҳларди. Қай томон бўлсаям барибир! Шу пайт Баҳодирнинг ўғли Сарвар уни тўхтатди.\nБу машмаша йигитни ҳам бездиргани учун «прокуратура ходими»га ялинди: – Ака, бу масалани тезроқ ҳал қилиб беринг!\n«Ходим» албатта ёрдам бера олишини, лекин бунинг харажати борлигини, агар 7 миллион сўм берадиган бўлишса, танишлари орқали бу ишни уларнинг фойдасига ҳал қилиб беришини сўзлади. Сарвар рози бўлгандек кўринди.\n– Унутманг-а, пулни кечгача тайёрлаб бериш керак! – деди хайрлашаётиб «ходим». Аммо уни кечқурун нима кутаётганини ўзи билмасди…\nСудда гувоҳлик берган Б.Комилов 2019 йилнинг декабрь ойига қадар оиласи билан Навоий шаҳри Пушкин кўчасидаги кўпқаватли уйда яшаб келгани, онаси эса укаси билан бирга Ҳамза кўчасидаги уйда яшаганини айтади. Бир куни онаси билан укаси Баҳодирни чақириб, унга ҳовлини у яшаб келаётган квартирага алмаштиришини айтишади. Баҳодир рози бўлгач, нотариал идора орқали олди-сотди шартномасини расмийлаштириб, оила аъзолари билан ҳовлига кўчиб ўтади. 2020 йилнинг февраль ойида синглиси Ш.Комилова икки фарзанди билан турмуш ўртоғидан ажрашиб келгач, улар билан шу ҳовлида яшашни бошлайди. Сўнг онаси ҳовлининг 3 сотихини синглисига расмийлаштириб беришни талаб қила бош лайди. «Ҳовлининг ярмини барибир қизимга олиб бераман» деган хаёлда у «прокуратура ходими»га қаттиқ ишониб юборганди.\nАнвар ҳар икки томонни ҳам алдаб, онадан ҳам, ўғилдан ҳам пул ундириб ғойиб бўлишни ўйлаганди. Аммо иш у кутгандек якунланмади. Сарвар «ходим»-нинг ҳаракатидан шубҳаланиб, у ҳақда суриштирди. Бундай ходим тизимда ишламаслигини билиб олгач, тегиш ли жойга мурожаат қилди. Фирибгар 5 миллион сўм пулни санаб олаётган пайтда ашёвий далиллар билан қўлга тушди.\nСуд А.Самадовни айбдор деб топиб, жазо тайинлади. Жазони ўташ жараёнида Анвар дунёда ҳалол яшаш, пешона тери эвазига ризқ топиш қадрини, эл-юртга фирибгар эмас, диёнатли инсон сифатида танилиш завқини англаб етса ажабмас…\nНавоий вилояти прокурорининг


Дайжест: Президентнинг Сирдарёга ташрифи, Ўзбекистонда интернетнинг янги даври, Бокудан навбатдаги медаллар ва бошқа хабарлар\n21:55 / 17.05.2017\nЯкунланиб бораётган 17 май Ўзбекистон ва жаҳонда юз берган турли воқеа-ҳодисаларнинг энг саралари Kun.uz дайжестида.\nЎзбекистон Республикаси Президенти Шавкат Мирзиёев жойларда ижтимоий-иқтисодий ислоҳотларнинг бориши, амалга оширилаётган бунёдкорлик ва ободонлаштириш ишлари, йирик лойиҳалар билан танишиш, халқ билан мулоқот қилиш мақсадида 17 май куни Сирдарё вилоятига ташриф буюрди. Давлат раҳбари вилоятдаги Сардоба сув омбори билан танишуви чоғида Ўзбекистонда гидроэнергетика соҳасида янги компания тузилишини маълум қилди. Шунингдек, у Сардоба сув омбори билан катерда танишди (видео)\nШавкат Мирзиёев Гулистонда амалга ошириладиган бунёдкорлик ишлари лойиҳасини ҳам бориб кўрди. Давлат раҳбари, шунингдек, шаҳардаги Sirdaryo Best Fashion корхонасига ташриф буюрди. У Мирзаобод туманида бўларкан, Сирдарёда соя етиштириш кўпайтирилиб, экспортга чиқарилиши ҳақида гапириб ўтди. Шу куни президент Шавкат Мирзиёев вилоятнинг Ховос туманида ҳам бўлди.\nТошкентдаги Халқаро Пресс-клубда янги анжуман\n17 май куни Халқаро Пресс-клубнинг навбатдаги сессияси бўлиб ўтди. Ушбу анжуман “Халқаро электралоқа ва ахборотлаштириш жамияти куни” мавзусида бўлиб ўтди.\nЎзбекистонда “WannaCry” вируси тарқалмаганига нима сабаб бўлди?\n2017 йилда Ўзбекистонда 450та 4G мобил база станцияси барпо этилади\nХива ва Шаҳрисабз вилоят даражасидаги шаҳарларга айлантирилди\nТанқид ва натижа\n«Тошкентгазтаъминот» унитар корхонасининг Қибрай туман бўлимидаги товламачиликлар\nМексиканинг шаҳарларидан бирининг барча полициячилари ҳибсга олинди\nТрамп Лавровга қандай махфий маълумотни тақдим қилгани ошкор бўлди. Шунингдек, мазкур масала юзасидан Россия президенти Владимир Путин ҳазиломуз фикр билдирди. Путин, жумладан, Россия АҚШга Трамп ва Лавров учрашувининг стенограммасини етказиши мумкинлиги ҳақида ҳам айтиб ўтган.\nБокуда спорт байрами\n12 май куни Озарбойжон пойтахти Боку шаҳрида «Ислом бирдамлиги ўйинлари» бошланди. Ўзбекистон ва яна 53 давлат вакиллари иштирок этаётган турнир 22 май кунига қадар давом этади. Бугун ҳам Ўзбекистон вакиллари спортнинг турли йўналишлари бўйича медалларни қўлга киритишга муваффақ бўлишди.


Имом Мотуридий ва унинг таълимоти: Номаълум инсоннинг шуҳрати — KUKALDOSH.UZ\n23.03.2021 / - Ислом тарихи, Мақолалар, Юртимиз алломалари\nАммо ислом тарихи ва мусулмон манбаларида ал-Мотуридий шаънига айтилган мақтовлар билан бирга айрим ҳолларда, ишончсизлик ҳам сезилиб туради. Гап олимнинг диний таълимотига аниқ тавсиф бериш, унинг бошқа таълимотлардан фарқи нимада эканини шарҳлашга тақалганда, мутакаллимга билдирилаётган чандон ҳурмат ҳисси ёнида беихтиёр бир хижолат ҳам пайдо бўлади. Сўнгги пайтларга қадар ал-Мотуридий ҳақида айтилган барча гаплар унинг асарлари ва шахсиятидан кўра, тарихий аҳамиятини кўпроқ таъкидлайди. Масалан, ал-Жуббоий (в. 303/915-916 й.), Абу Ҳошим (в. 321/933 й.), ал-Каъбий (в. 319/931 й.) ва ал-Ашъарийлар (в. 324/935-936 й.) билан бир қаторда у каломнинг мумтоз даври асосчиси деб қабул қилинган. Шу боис, аввало, ал-Мотуридийнинг ўз таъсир кучини асрлар оша сақлаб қолган иккинчи сунний калом мактабига асос солганлардан бири эканлиги таъкидланади.\nАммо ал-Мотуридий таълимотининг орадан анча замонлар ўтиб шуҳрат қозонганининг сабаблари, унинг жозибаси, сири ҳозиргача ноаниқ бўлиб қолмоқда. Бу ҳақда турли хил ва сермазмун тадқиқотлар нашр қилинганига қарамай, улар ҳам умумий манзарани ёритиб бера олмайди. Бу манзаранинг чизгилари шу қадар мавҳумки, ҳатто янги адабиётларда ҳам “The Obscurity of al-Мaturidi”( “Ал-Мотуридий жумбоғи”) “The problem of al-Мaturudi”( “Ал- Мотуридий муаммоси”) каби мавҳум номлангантадқиқотларни учратиш мумкин.\nБироқ илоҳиётчининг беқиёс шуҳрати билан бизнинг у ҳақидаги билимларимиз ўртасида мавжуд бўлган катта фарқда ҳозирги замон фанини айблаб бўлмайди. Чунки бу муаммо анча олдин, ўрта асрлар араб манбаларида бошланган. Бунда биз ажойиб воқеликнинг гувоҳи бўламиз: илоҳиётнинг турли тармоқларига бағишланган мумтоз асарларда, гарчи ал-Мотуридий исми биринчилар қаторида тилга олиниши лозим бўлса-да, бироқ у ҳақда лом-мим дейилмаган. Бу шунчаки атайлаб қилинган беписандлик эмас, балки маълум тарихий ва ҳатто жуғрофий шарт-шароитлар тақозосидир. Ал-Мотуридий Ироқда ёки ислом дунёсининг бошқа марказий ҳудудларидан бирида яшамаган. У Самарқандда, яъни Ойкуменанинг энг шарқий чеккасида таълим берган ва ўз асарларини яратган. Бу ерга бошқа ҳудудлардан турли ғоялар етиб келар, аммо бу ерда қандай фикрлар ҳукм сургани ғарбий ҳудудларда, инчунун, Бағдодда ҳеч кимни қизиқтирмас эди. Бунинг натижасида ал-Мотуридий ҳам аввал бошда номаълум бўлиб, унинг таъсири узоқ вақт фақат Самарқанд шаҳри ва Мовароуннаҳр билан чекланиб қолган.\nБу ҳол VI/XI аср ўрталарига келиб, исломни қабул қилган марказий ҳудудларга шимоли-шарқдан салжуқлар бостириб борганидан сўнг ўзгарди. Олға босиш жараёнида улар ўзларига яхши таниш бўлган Мовароуннаҳр илоҳиётини тарқатар ва ислом марказини у билан таништириш йўлида воситаларни танлаб ўтирмас эдилар. Бу, биринчи галда, Эронда катта акс-садо келтириб чиқарди: ҳанафийлар ва ашъарийлар ўртасидаги алоқаларни узиб юборди, вақт ўтиб қайта учрашганларида улар энди ал-Мотуридий ва ал-Ашъарий тарафдорларига айланган эдилар.\nУлар ўртасида ўрнатилган имкон қадар тенгликка илк бор Сурияда асос солинди. Бу ишда суннийлик тармоғини кучайтиришга, яъни алоҳида сунний мактабларга кўпроқ хайрихоҳлик билдиришга чорлаган Нуриддин Зангий (541/1146-569/1174) жонбозлик кўрсатди. Унинг ташаббуси қўллаб-қувватланди ҳамда айюбийлар (564/1169 йилдан бошлаб) ўртасида ўз тарафдорларини топди. Уларнинг сафи эса мамлукларнинг келиши билан (648/1252 йилдан) янада кенгайди. Улар ўз муҳитларида турли йўналишлардаги сунний мактаблар ўртасида батамом тенглик ўрнатишга эришдилар. Гарчи, дастлаб, бу йўл фиқҳнинг тўртта йирик мактабларига тегишли бўлса-да, кейинчалик илоҳиётда ҳам муваффақиятли қўлланди. Айнан Сурияда VIII/XIV асрда исломдан сунний каломда ал-Ашъарий таълимоти ҳамда узоқ Мовароуннаҳрдан келган ал-Мотуридий таълимоти тимсолида эътиборга сазовор иккита йўналиш мавжуд деб таъкидловчи овозлар пайдо бўлгани бининг ёрқин исботи бўла олади.\nАл-Мотуридий охир-оқибатда умумэътирофга сазовор бўлди. У қозонган шуҳрат камдан-кам ислом илоҳиётчисига насиб этган. Аммо бу эътироф кеч келди, унинг кечиккани ҳам баъзи оқибатларга сабаб бўлди. Айнан шу кечикиш, асосан VIII/XIV асрдан яратилган барча маълум манбаларда унинг исми тилга олинмаганига сабаб бўлди. Ал-Ашъарий ҳам ўзининг “Мақолот ал-исломиййин” асарида Самарқанддан чиққан илоҳиётчини четлаб ўтгани, агар асарнинг нисбатан эрта яратилганини эътиборга олсак (тахм. 300/912-913 й.), ажабланарли эмас. Худди шундай ҳолат анча кейинги давр муаллифларида ҳам қайтарилганини сезмаслик ҳам мумкин эмас. Булар – Абдулқоҳир ал-Бағдодий (в. 429/1037 й.), Ибн Ҳазм (в. 456/1064 й.), аш-Шаҳрастоний (в. 548/1153 й.) ва ҳатто Ибн Халдунлардир (в. 808/1406 й.). Маълумки “ Муқаддима” асарида каломнинг йирик билимдони эканини намоён қилган Ибн Халдун жуда кўп мутафаккирларнинг исмларини келтиради, бироқ улар орасида ал-Мотуридийнинг исми учрамайди.\nБуларнинг ҳаммаси ҳозирги замонда олиб борилаётган тадқиқотлар хусусияти билан чамбарчас боғлиқ. Зеро уларнинг илк ислом илоҳиётшунослиги ҳақидаги тасаввурлари шу қабилдаги юзаки асарлар заминида шаклланган. Ўша даврга тегишли бўлиб, ўтган аср ўрталарида фанга маълум бўлган шундай манбаларнинг дастлабки намунаси аш-Шаҳрастонийнинг “Китоб ал-милал ван-ниҳал” асаридир. Ундан сўнг калом бўйича аниқ ва мунтазам маълумотлар олиш илинжида катта қизиқиш уйғотган бошқа бидъат-хурофот руҳида яратилган адабиётлар ҳам пайдо бўла бошлади. Бироқ бу манбалар бирон-бир алоҳида илоҳиётчи ҳақида сўз очмас эди. Шундай қилиб, фаннинг бу соҳасида шундай бўшлиқ юзага келдики, уни янги тадқиқотлар ва изланишларсиз тўлдириб бўлмас эди. Ал-Мотуридийга нисбатан ҳам худди шундай ҳолат юзага келди: у ҳақида — тахминан икки аср давомида – асосан бошқа матнлардан маълумот олинди. Бундай маълумотлардан ал-Мотуридийнинг илоҳиётчи сифатида нақадар катта мавқега эга бўлгани маълум бўлади. Аммо булардан бошқа оддий мубтадиъ (эътиқод масалаларида адашган) адабиётлар ва қўлланмалардан исломшунос ҳеч қандай қўшимча ахборот ололмас эди. Шу жиҳатдан эътиборли мукаллим таълимоти ва ғоялари ҳақида аниқроқ маълумотга эга бўлишнинг ҳеч қандай имкони йўқ эди.


10:11, 20.10.2020 // 66801\nГаннибал армиясининг мағлубияти билан якунланган Иккинчи Пун урушининг сўнгги ҳал қилувчи жанги бўлмиш Зама яқинидаги жанг милоддан аввалги 202 йилнинг айнан бугунги санаси – 19 октябрь куни бўлиб ўтган эди. «Дарё» иккала томондан урушга кирган жами 70 минг кишининг ҳаётини ўзгартириб юборган мазкур уруш ва унинг тафсилотлари ҳақида ҳикоя қилади.\nЗама жангининг содир бўлиш санаси тарихчилар ўртасида ҳозиргача мунозараларга сабаб бўлади: кимдир воқеани баҳорда содир бўлган деса, яна кимдир кузда дея қайд этади. Омон қолганлар берган гувоҳликлар орасида нафақат жанг куни, балки у содир бўлган йил мавсуми ҳақида ҳам аниқ маълумотлар йўқ.\nБизда урушнинг аниқ санасини аниқлаш учун Рим консули Дион Кассиуснинг византиялик тарихчи Зонар томонидан ёзилган ҳикояларида сақланиб қолган воқеа содир бўлган пайтда тўлиқ қуёш тутилиши рўй бергани ҳақидаги сўзлари бор холос.\n«Ганнибал жанг қилишни хоҳламади, лекин тун бўйи лагер қуриш ва қудуқ қазиш билан машғул бўлди. Улар чарчоқ ва чанқоқ туфайли қийин аҳволда қолган бўлса-да, Ссипион уларни ўз хоҳишларига қарши жангга киришга мажбур қилди. Римликлар иштиёқ билан ва тартибли зарбалар берар эди. Ганнибал ва карфагенликлар эса қуёш тутилиши ва бошқа бир қанча омиллар сабаб эсанкираб қолди».\nNASA’нинг ҳисоб-китобларига кўра, ўша йили Африкада содир бўлган ягона Қуёш тутилиши милоддан аввалги 202 йил 19 октябрга тўғри келди. Аммо ҳозирги Тунис ҳудудида унинг учдан бир қисмигина кузатилгани таъкидланади.\nУруш қандай содир бўлди?\nРим Карфагенга қарши курашиш учун ўзининг барча ҳарбий, сиёсий ва дипломатик кучларини бир ерга тўплади. Республиканинг анъаналаридан фарқли ўлароқ, армия қамоқдан озод қилинган маҳбуслар ва давлат ҳисобидан озод қилинган қуллар билан тўлдирилди. Рим қўшинлари қўмондони, консул Ссипион стратегик ташаббусни Карфаген армиясидан тортиб олиш учун Сенатга урушларни Африкага кўчиришни таклиф қилди.\nМилоддан аввалги 204 йилда Ссипионнинг ўзининг 30 минг кишилик қўшини билан Утика яқинидаги Африка қирғоғига тушди. Бу ерда Карфагеннинг иттифоқчилари бўлган нумидияликлар римликларга қарши чиқди. Аммо Ссипион Нумидия етакчилари ўртасидаги ўзаро низолардан фойдаланиб, улардан бири Сифаксни мағлубиятга учратди ва ҳокимиятни унинг рақиби Массиниссага топширди.\nМассинисса Римнинг иттифоқчисига айланди ва бунинг ортидан Ссипион Ўрта денгиздаги энг яхши енгил кавалерияларга эга бўлди. Нумидияликлар табиатан туғма чавандоз бўлиб, уларнинг отлари жиловга эмас, балки хўжайиннинг овозига ва найзанинг йўналишига мувофиқ ҳаракат қилган эди. Зама жангида улар Рим тарафида ҳам, Карфаген томонида ҳам жанг қилди. Пойтахтга таҳдидлар бўлгани сабабли Карфаген Сенати Ганнибални дарҳол Италиядан чақириб олди.\nКучлар нисбати қандай эди?\nХўш, Зама жангида томонлардан жами қанча қўшин қатнашди? Рим армиясида 20 минг пиёда аскар ва 10 минг отлиқ, Карфаген армиясида 35 минг пиёда аскар, уч минг отлиқ ва 80 фил бор эди. Уруш филлари, аслида, даҳшатли куч эди, аммо улар яқиндагина Марказий ва Шимолий-Ғарбий Африкадан олиб келинган ва ҳали жанг учун махсус тайёрланмаганди.\nШундай қилиб, иккала томоннинг ҳеч бирида мутлақ устунлик йўқ эди: римликлар отлиқ қўшин ҳисобида, карфагенликлар эса пиёда аскарларда устунликка эга эди. Кучлар мувозанати Канн жангидагига ўхшаб кетарди.\nОтлиқлар қанотларда саф тортди. Рим қўшинининг ўнг қанотида турган Массиниссанинг Нумидиан отлиқлари, айниқса, кучли эди. Нумидияликлар ақл бовар қилмас тезлик билан жанг қилиш санъатини эгаллаган эди. Улар карфагенликларга ҳар томонлама зарба бериб, уларни охири кўринмайдиган ўқлар ёмғири остида қолдирди.\nКарфагенликлар филлар ва пиёда аскарларни олдинги сафга жойлаштирди, иккинчи қатор биринчисидан 200 метр орқада жойлашган эди. Ганнибал Рим отлиқ қўшинларини жанг майдонидан чалғитишга қарор қилди ва Рим пиёдаларини ўраб олди.\nКарфагенликлар жангни марказда филлар билан бир вақтда отлиқ аскарлар ҳужуми билан бошлади. Куч жиҳатидан устунликка эга бўлган Рим отлиқлари Карфаген отлиқларини чекинишга мажбур қилди ва уларни таъқиб қилиб, жанг майдонидан узоқлашди.\nЖангда филларнинг иштирок этиши самарасиз бўлди. Филларнинг ҳужумини кўрган Рим пиёда аскарлари Ссипионинг режа қилганидек, ўз сафларини бузиб, ҳар томонга тарқалиб филларнинг эркин ҳаракатланиши учун майдон ҳозирлади. Натижада, филларнинг ҳужуми римликларга у қадар кучли талафот етказмади. Олдинга ҳаракат қилаётган филларни, режалаштирилганидек, камончилар бўлинмасининг оловли ўқлари кутиб олди, бу эса жониворларни кучли саросимага солиб қўйди. Ўгирилиб орқага югурган филлар ўз қўшинларига жиддий зарар етказди.\nГаннибал филлар билан содир бўлган режадан ташқари ҳолатга қарамай, ҳужумни марказда пиёда аскарлари билан давом эттирди. Iberiya ёлланма аскарлари, шунингдек, Карфаген фуқаролари ва иттифоқдош македонияликлар ҳужумга ўтди. Рим пиёдалари Карфаген жангчиларнинг биринчи сафига ҳужум қилиб, уларни орқага қайтарди, аммо ўша пайтда Ганнибал армиясининг ўз вақтида етиб келган иккинчи, кучлироқ сафи жангга кирди ва кучлар нисбати ўзгарди.\nШу билан бирга, Ганнибал ўзи билан ўн беш йил давомида Италияда жанг қилган фахрийлардан ташкил топган учинчи, энг кучли таркиб билан душман қанотларини яксон қилишга киришди. Ганнибал ушбу жанг техникасини кўплаб жангларда қўллаган, танлаб олинган пиёда қўшинларининг олдинга ҳаракатланиши ва душман қанотларини ўраб олиши режаси ҳар доим унинг муваффақиятини таъминлаган эди.\nАммо Ссипион ҳам деярли бир вақтнинг ўзида шунга ўхшаш ҳаракатни амалга оширди, яъни ўзининг сара қўшинини қанотларда илгари сурди. Шиддатли ва аёвсиз жанг бошланди, унда турли манбаларга кўра, бир томондан, шахсан Ганнибалнинг ўзи, иккинчи томондан, Ссипион ўз қўшинларига бошчилик қилган эди.\nЁн қанотларда кечган жанг тахминан икки соат давом этди ва марказдаги жанг жараёни унинг давом этишига тўсқинлик қилди: бу ерда карфагенликлар Рим қўшинларининг қаршилигини синдириб, орқага чекинишга мажбур қилди. Натижада, римликларнинг марказий қаноти 2–3 километр орқага чекинди. Армияни иккига бўлиниб кетишдан сақлаш учун Ссипион марказдаги ҳолатни барқарорлаштириш учун ўз қўшинларини қанотлардан олиб чиқишга буйруқ берди. Юзага келган қулай вазият, яъни вақтдан фойдаланиб Ганнибал қўшинларга бироз тин берди ва янги куч билан римликларга қайта ташланди.\nКарфагенликларнинг сон жиҳатдан устунлигини ҳисобга олганда, римликларнинг жангда мағлуб бўлишлари аниқ эди, аммо ўша пайтда душманни таъқиб қилиб кетган юқорида айтиб ўтилган Рим отлиқ қўшинлари Карфаген отлиқларини мағлуб этиб, жанг майдонига қайтиб келди. Римликлар тезда жанг майдонига юзланди ва кутилмаганда карфагенликларнинг орқа томонига зарба берди. Ганнибал армиясининг орқа чизиқлари тахминан бир соатча вақт давомида кўрсатилган қаршиликдан сўнг қуршовга дош беролмай тартибсизлик билан қочишни бошлади ва шу тарзда жанг тартиби ўзгариб кетди.\nЭнди Ганнибалнинг мағлубиятга учраши тайин бўлиб қолди. Карфагенликлар бу пайтга келиб аллақачон тахминан 10–25 минг жангчи, 8,5–20 минг маҳбус, 132 отлиқ ва 11 та филини йўқотган эди. Ганнибалнинг ўзи сўнгги дақиқадагина жанг майдонини тарк этиб, ўлимдан қочиб қолишга муваффақ бўлди. Римликлар томонидан тахминан 1,5–6 минг одам ҳалок бўлди.\nЗама жанги Иккинчи Пуни урушларидаги сўнгги жанг бўлиб, ундаги мағлубият сабаб Карфаген, ниҳоят, урушда ютқазди.\n21:47 Кеча // 106017\n22:37, 13.05.2021 // 82083\n23:53 Кеча // 80733\n22:16, 13.05.2021 // 77490\n23:58, 13.05.2021 // 73750


Грипп миллий маркази мавсумий касалликнинг А(HINI) туридан огоҳлантирди | www.Voydod.net\nAnthonyfieli, HenryHow, NextMusic, Ruziboy\nГрипп миллий маркази мавсумий касалликнинг А(HINI) туридан огоҳлантирди\nKo'rildi: 636 | Bo'limi: |\nҚишнинг совуқ кунларида грипп ва ўткир респиратор инфекцияли касалликлар билан хасталаниш кўрсаткичибирмунча ошади.\nЖаҳон соғлиқни сақлаш ташкилоти маълумотига кўра, шу кунларда сайёрамиз аҳолисиорасида мавсумий гриппнинг А(HINI) штамми кенг тарқалмоқда.\nМамлакатимиз аҳолиси ўртасида ҳаммавсумий грипп билан касалланиш учраб турибди. Бундай беморларга ўз вақтида самарали тиббий ёрдам кўрсатишбаробарида ушбу касалликнинг эпидемик тусда тарқалиб кетишининг олдини олиш борасида тизимли ишлар амалгаоширилмоқда.\nЎзбекистон Соғлиқни сақлаш вазирлигига қарашли Республика грипп миллий марказираҳбари, тиббиёт фанлари доктори Равшан Раҳимов бу ҳақда ЎзА мухбирига қуйидагиларни сўзлаб берди:\n– Шу кунларда бутун дунё миқёсида мавсумий грипп бўйича юзага келган вазиятдан келиб чиқиб, ушбуйўналишдаги ишлар янада кучайтирилаётир. Грипп юқумли вирусли касаллик бўлиб, об-ҳавонинг ўзгариши биланқўзғалиш ва тез тарқалиш хусусиятигаэга. Бу хасталик асосан ҳаво томчи йўли билан юқади. Грипп иммунитетипаст, сурункали касалликлар билан хасталанганлар, кекса ёшдагилар, ҳомиладор аёллар ва болаларда оғирроқкечиши мумкин. Шу боис бундай хасталик ўз вақтида аниқланиб даволанса, гриппдан кейинги асоратларнинголдини олган бўламиз. Тиббиёт, таълим, мактабгача таълим муассасаларида кенг қамровли профилактика ишларимунтазам амалга оширилмоқда. Гриппга қарши эмлаш тадбирлари белгиланган режа асосида ўтказилди. Мактабгачатаълим муассасалари, мактаб, коллеж ва лицейларда эрталабки тиббий таҳлил олиб борилгани, гриппаломатлари аниқланганларга шу ернинг ўзида биринчи тиббий ёрдам кўрсатиш ишлари йўлга қўйилгани ўзинингижобий самарасини бермоқда.\nГрипп билан хасталанган беморларга зудлик билан тиббий ёрдам кўрсатишучун барча шифохоналарда қўшимча ўринлар ва дори-дармон захиралари яратилди. Вирусологиялабораторияларида тиббий таҳлил ишларини тез ва самарали амалга ошириш учун етарли миқдордагидиагностикум ва тест системалар мавжуд. Бирламчи тиббиёт масканлари, клиникалар, ихтисослашган шифомуассасалари, шошилинч тиббий ёрдам марказлари ва бошқа қатор шифохоналарнинг шифокорлари гриппэпидемиологияси, диагностикаси ва даволаш усуллари бўйича малака оширди. Аҳолининг тиббий маданиятиниюксалтириш мақсадида соҳа олимлари ва мутахассислар оммавий ахборот воситалари орқали мунтазамчиқишлар уюштирмоқда.\nГриппга қарши курашда ҳар бир инсон касалликнинг дастлабки белгиларини яхшибилиши керак. Грипп юққанда инсонда бош ва мушаклар оғриғи, иштаҳасизлик, ҳолсизлик, тумов, йўтал,ҳароратнинг ошиши, ич кетиши кузатилади. Бундай ҳолларда зудлик билан ҳудуддаги оилавий поликлиника ёкиқишлоқ врачлик пунктига қўнғироқ қилиб, шифокорни уйга чақириш тавсия этилади. Бугунги кунда барчабирламчи тиббиёт масканларида фаолият юритаётган умумий амалиёт врачлари ва оила шифокорлари бундайбеморга бирламчи ёрдам кўрсатиш борасида етарли билим ва малакага эга. Клиникалар ва даволаш муассасалариюқумли касалликлар билан хасталанган беморларни даволаш учун зарур дори-дармонлар билан таъминланган.\nТаъкидлаш жоизки, грипп билан касалланганда дори-дармондан ўз билганича фойдаланиш мақсадга мувофиқэмас. Грипп билан хасталанган бемор албатта шифокорни чақириб, врач тавсияси ва назорати остида даволанишилозим. Ҳозирги кунда шифокорлар бундай тавсияларни аҳоли орасида кенг тарғиб этиш мақсадида маҳаллалар,таълим масканларида мулоқотлар, учрашувлар ташкил этмоқда.\nГрипп эпидемиологияси, клиникхусусиятлари, олдини олиш ва даволашда қўлланиладиган препаратларнинг шифобахшлигини ўрганишгриппдан кейинги асоратларнинг олдини олишда муҳим омил саналади. Бу борада услубий тадбирларни ўз вақтидаташкил этиш ҳам муҳим аҳамиятга эга. Шу йўналишдаги вазифаларни ҳаётга татбиқ этиш мақсадида ташкил этилганбизнинг марказда илмий-амалий, услубий ишлар учун барча шароит яратилган.\nҲозирги кунда Республикагрипп миллий марказининг жойларда олтита таянч пункти фаолият юритмоқда. Ушбу илмий-услубий марказларнингбарчаси тадқиқотларни ўз вақтида самарали амалга ошириш учун зарур лаборатория ва диагностика воситаларибилан таъминланган. Илмий изланишларни тажриба-синовдан ўтказишда Соғлиқни сақлаш вазирлигига қарашлиВирусология илмий-текшириш институти, Республика ихтисослаштирилган педиатрия илмий-амалийтиббиёт маркази, Ўзбекистон Фанлар академиясининг Биоорганик кимё ва Биокимё институтлари билан йўлгақўйилган алоқалар яхши самара бераётир. Олимлар ва ёш тадқиқотчиларимиз бу борада тараққий этганмамлакатларда эришилаётган ютуқлар билан танишиш, юртимизда қўлга киритилаётган янгиликларни кенг тарғибэтиш мақсадида халқаро конференция ва илмий-амалий семинарларда мунтазам иштирок этиб келмоқда.\nҲозирги кунда мутахассислар касалликнинг олдини олиш ва курашнинг энг мақбул усули сифатида қатортавсиялар ишлаб чиқиб, тарғиб этмоқда. Бунинг энг мақбул усулларидан бири юзга ниқоб тақиб юришдир. Тўғрива рационал овқатланиш ва санитария-гигиена талабларига риоя этиш, тўйиб ухлаш, бадантарбия ҳампрофилактиканинг муҳим шартларидан бири. Бу мавсумий грипп ва ўткир респираторли касалликларнинг олдиниолишда энг самарали усул ҳисобланади. Бундан ташқари, эмлаш тадбирларини ўтказиш, тозаликка риоя этиш,хонадонларда дезинфекция ишларини йўлга қўйиш, хоналарни шамоллатиш эпидемиянинг олдини олишда муҳимаҳамиятга эга. Шахсий гигиена қоидаларини доимо ёдда тутиш лозим. Иқлимга мос кийиниш, овқатланиш меъёри вақоидаларига тўла риоя этиш доимий эътиборда бўлиши зарур.\nЎз саломатлигига эътиборли, жисмонанфаол, белгиланган муддатларда тиббий кўрикдан ўтиб, унинг хулосаларига тўла амал қилган инсон ташқитаъсирларга бардошли бўлади. Фақат ана шундай юксак тиббий маданият ва соғлом турмуш тарзига риоя этишорқали ўзимизнинг ва келажак авлодларимизнинг саломатлигини ҳимоялашга эришамиз.


Тайёрмисиз? » Ўзбекистон янгиликлари – Zamin.uz\nҲаш-паш дегунча эртакдек бўлиб Олимпиада ҳам ўтиб кетди. Рио-2016 халқимиз қалбида бир умр қолиши аниқ - бу мусобақа биз учун ҳақиқий кашфиёт бўлди.\nҲали тарихда спортчиларимиз бундай муваффақиятга эриша олмаган эдилар. Ҳаммасидан ҳам бу ғалабалар биз учун улуғ ва мўътабар байрам олдидан қўлга киритилгани кишини хурсанд қилади. Ҳозирча байрамга энг муносиб совғани спортчиларимиз тақдим этиб турибдилар. Руслан Олимпиада рекордини ўрнатди, боксчиларимиз - Ҳасанбой, Шаҳобиддин ва Фазлиддинлар эса яна учта олтин медаль тақдим этдилар.\nУмумий ҳисобда Ўзбекистон терма жамоаси Рио-2016да 13та медални қўлга киритди. Бу ютуқ кўламини ҳис қилиш учун биргина факт келтириш етарли бўлса керак - ҳали юртдошларимиз иккита Олимпиадада ҳам шунча медалга эриша олмаган эдилар. Боз устига, ўзбекистонлик боксчилар умумжамоа ҳисобида биринчи ўринни қўлга киритганларини ҳам алоҳида таъкидлаб ўтиш лозим. Бу йўлда йигитларимиз ҳатто машҳур Кубани ҳам йўлда қолдирдилар. Мустақиллик байрами учун бундан ортиқ совға бўладими? Буларнинг бари - юртимизда спортга берилаётган эътибор меваси.\nЭнди мана шу эътибор натижасини рўёбга чиқариш навбати футболчиларимизга келди. Ўзбекистон миллий терма жамоаси келаси ҳафтада ўта муҳим учрашувда майдонга тушади - ЖЧ-2018 саралаши доирасида Сурия термаси билан куч синашишлари лозим. Биз учун бу учрашув катта аҳамиятга молик. Энг муҳими - у юртимизнинг асосий байрами Мустақиллик кунида ўтказилади. 1 сентябрь - қалби Ўзбекистон дея урадиган ҳар бир инсон учун улкан ҳодиса. Бундай байрамда сурияликлар устидан қозониладиган ғалаба ажойиб совға бўлмайдими?!\nЭнди ҳамма гап футболчиларимизда қолган. Тушунамиз, ҳозир улар улкан босим остида турибдилар. Ўзи шундоқ ҳам ЖЧ саралашининг сўнгги босқичи ҳар доим оғир келган. Устига-устак, бу - биринчи тўқнашув. Дастлабки ўйинда ҳаяжон ва босим икки баробар кўпроқ бўлиши турган гап. Энди мана шу учрашув Мустақиллик байрамига тўғри келгач, босим қанчалар ошиб кетишини тасаввур қиляпсизми?\nШунақа. Аммо нима қилайлик, бу - спорт. У ҳар доим улкан босим ва ҳаяжон остида ўтади ва фақат чидаганлар профессионал бўладилар. Бразилияда ўтган Олимпиада ўйинларида спортчиларимиздаги босим кам бўлди, дейсизми? Уларнинг ҳар бири мана шу машаққатли йўлни босиб ўтиш учун 4 йил чидадилар. Футболчининг йўриғи бошқа. У бугун термада кўнгилдагидек ўйнай олмаса, эртага клубига кетиб фаолиятини давом эттираверади.\nБокс, оғир атлетика, дзюдо ёки эркин курашда ундай эмас. Улар учун ўзларини кўрсатиш имкони тўрт йилда бир марта келади. Фазлиддин Ғойибназаров олтин медални қўлга киритганда тўккан кўз ёшлар - мана шу йиллар давомида кечирилган машаққат, босим ва ҳаяжон меваси. У ўзига билдирилган улкан ишончни оқлай олгани учун ҳам кўз ёшларини яшира олмади. Ўзи ҳам йиғлади, бизни ҳам йиғлатди...\nЭнди мана шу ишончни оқлаш навбати футболчиларимизга келди. Ўзбекистон миллий терма жамоаси ҳам тўрт йилда бир келадиган мусобақа остонасида турибди. Боз устига, бу остонадан ЖЧ сари йўл миллий қадриятимиз - Мустақиллик байрами билан бошланиши лозим. Биз шу вақтга қадар ҳар қандай мағлубият учун терма жамоамизни кечириб келдик. Аммо бу сафар ундай бўлмайди.\nЎзбекистон миллий терма жамоаси 25 йилдан буён мавжуд. У балоғат ёшидан ўтиб, фасоҳатли даврига кирадиган вақт келди. Унинг ўйинида энди гўзаллик, шиддат ва назокат уйғунлашиши лозим. Худди боксда бўлгани сингари, энди футболчиларимиз ҳам рақибдан бир зарба еганда, иккита-учта жавоб қайтаришлари шарт. Биз шундай ўйинларни кўриш учун ҳам ўтмиш мағлубиятларига чидаб келдик.\nАйнан шу нарсани Ўзбекистон миллий терма жамоасидаги ҳар бир футболчи тушунишини истаган бўлардик. Биз шу вақтгача термадаги таркиб, тактика ва ўйин услуби ҳақида жуда кўп гапирдик. Бугун бу ҳақида умуман сўз очишни истамаймиз. Зеро бутун бошли мамлакат шарафини ҳимоя қиладиган футболчи терма жамоа либосини кийибдими, энди у шунга муносиб эканини исботлаши шарт. Тўғри, таркибни фақат бош мураббий саралайди ва у ўзи учун керакли футболчиларни жамлаб бўлди. Аммо бу билан таркибдаги ҳар бир футболчи термага муносиб, дейишга шошилмаймиз. Улар буни ҳали исботлашлари лозим. Исбот эса 1 сентябрда - Мустақиллик кунида бўлиши лозим.\nҚани, йигитлар, ким аслида кимлигини исботлайдиган вақт келди. Шу вақтга қадар ўтказилган ўйинлар ўз йўлига. Уларнинг ҳеч бирида бу қадар катта эътибор остида бўлмагансиз. Рио-2016дан сўнг энди сизда панд бериш учун ҳеч қандай ҳуқуқ қолмади. Сизнинг юрагингиз устида турган рамзни, қўлингиздаги байроқни Руслан, Ҳасан, Шаҳобиддин, Фазлиддин, Шаҳрам, Бектемир, Элмурод, Диёр, Ришод, Магомед, Рустам, Мурод ва Ихтиёрлар осмон қадар кўтариб қўйдилар.\nЭнди сиз мана шу байроқни ушлаб қолишингиз шарт. Сиз учун энг катта синов энди бошланади. Шунга тайёрмисиз?


08:00 / 07.05.2020 523 pdf Ўқиш режими + -\nАбу Саъид ибн Иброҳим Хавлоний айтади: «Бир киши Абу Робиъ Соиҳдан Аллоҳ таолонинг исми аъзамини (улуғ исмини) ўргатишини сўради. У: «Қоғоз-қаламинг борми?» деди. У: «Ҳа», деди. Унда: «Бисмиллаҳир роҳманир роҳим» деб ёз! Аллоҳга итоат қилсанг, сенга ҳам итоат қилишади», деди.\nФузайл ибн Иёздан ривоят қилинади: «Бир куни ўғлим ёнимда ўтириб йиғлади. «Сенга нима бўлди, ўғлим?» десам, «Қиёмат куни бирга бўлмаслигимиздан қўрқяпман», деди».\n«Солиҳлар гулшани китобидан»\n03:16 / 07.05.2020 776\n13:30 / 07.05.2020 1225\nҚалб кўзи очилмаган обид\nВаҳб ибн Мунаббаҳ айтади .Бир обид Аллоҳга эллик йил ибодат қилди. Аллоҳ унга .Сени мағфират қилдим,, деб нидо қилди. У .Роббим, мен гуноҳ қилмаган бўлсам, нима учун давоми...\n1066 07:10 / 14.05.2019\nАллоҳнинг раҳматини Унинг муҳаббатидан иста\nҚори Абу Яъқуб айтади .Тушимда бўйи узун бир кишини кўрдим. Ҳамма унга эргашарди. Одамлардан .Бу ким, деб сўрадим. У .Увайс Қараний,, дейишди. Шундан сўнг мен ҳам унга давоми...\n1497 08:05 / 22.01.2020\n939 12:10 / 24.05.2019\n2623 15:40 / 16.07.2019


4 ой аввал | Mirshod | 1939\nАссалому алайкум! Ушбу ҳадис саҳиҳми? Оиша розияллоҳу анҳо ривоят қиладилар: «Бир қавм аҳли: «Ё Расулуллоҳ соллаллоҳу алайҳи васаллам, бизга бир қабила аъзолари гўшт олиб келишади. Унга Аллоҳнинг исмини зикр қилишганми, йўқми, билмаймиз» дейишган эди, у зот соллаллоҳу алайҳи васаллам: «Унга ўзинглар «бисмиллоҳ» денглар-да, еяверинглар», дедилар» (Бухорий ва Насоий ривояти).\nعَنْ عَائِشَةَ رَضِيَ اللهُ عَنْهَا أَنَّهُمْ قَالُوا: يَا رَسُولَ اللهِ، إِنَّ قَوْمًا حَدِيثُو عَهْدٍ بِجَاهِلِيَّةٍ يَأْتُونَ بِلُحْمَانٍ لَا نَدْرِي أَذَكَرُوا اسْمَ اللهِ عَلَيْهَا أَمْ لَا، أَنَأْكُلُ مِنْهَا؟ فَقَالَ: سَمُّوا اللهَ وَكُلُوا. رَوَاهُ أَبُو دَاوُدَ وَالْبُخَارِيُّ وَالنَّسَائِيُّ\nОиша розияллоҳу анҳодан ривоят қилинади.\n«Эй Аллоҳнинг Расули, жоҳилиятга яқин бўлган қавмлар бизга гўштлар келтирадилар. Уларга Аллоҳнинг исми айтилганми ёки йўқми, билмаймиз, уларни еяверайликми?» дедилар. Бас, у зот:\n«Аллоҳнинг исмини айтиб, еяверинглар», дедилар».\nАбу Довуд, Бухорий ва Насаий ривоят қилганлар.\nШарҳ: Ушбу ҳадисни имом Молик ҳам ривоят қилиб, охирида «Бу Исломнинг аввалида бўлган эди»ни зиёда қилган эканлар. Мана шундан ушбу ҳадиси шариф насх қилинганлиги ва унга амал қилиш тўхтагани англашилади.\n«Ва туяларни сиз учун Аллоҳнинг нишоналаридан қилдик. Уларда сизга яхшилик бор. Улар узра олд оёқларидан бири боғлиқ турган ҳолида Аллоҳнинг номини зикр қилинг. Ёнлари ерга текканида эса, бас, улардан енг ва қаноатли ва тиланган камбағалларни ҳам таомлантиринг. Шундай қилиб, Биз уларни сизга мусаххар қилиб қўйдик. Шоядки, шукр қилсангиз» (36 оят).\n«Устида Аллоҳнинг исми зикр қилинмаган нарсаларни еманглар. Албатта, у фисқдир. Албатта, шайтонлар ўз дўстларига сизлар билан тортишишни васваса қилурлар. Агар уларга итоат қилсангиз, албатта, сизлар ҳам мушриклар бўлурсизлар» (121-оят).\nАллоҳ таоло «Анъом» сурасида айтадики:\n«Агар Унинг оятларига иймон келтиргувчилардан бўлсангиз, устида Аллоҳнинг исми зикр қилинган нарсадан енг!» (118-оят).\nБу эса «бошқасини еманг», деганидир. Воқеъликда баъзи одамлар эътиборсизлик ёки арзимас баҳоналар билан ҳалол ҳайвонларни сўйишда Аллоҳнинг номини зикр қилишни йўлга қўймасалар, бошқалари ундан ҳам арзимаган баҳоналарни рўкач қилиб, ўша гўштларни ейишни ўзига, фарзандларига раво кўрадилар. Аслида эса уларнинг бандалик бурчлари ҳалол-пок, Аллоҳнинг номини зикр қилиб сўйилган ҳайвонларнинг гўштинигина ейишни тақозо этар эди.\n«Сизга нима бўлдики, устида Аллоҳнинг номи зикр қилинган нарсадан емас экансизлар?! Ҳолбуки, У сизларга мажбур бўлганингиздан бошқа ҳаром қилган нарсаларини батафсил баён қилиб қўйган-ку?! Албатта, кўпчилик билмасдан, ҳавойи нафслари ила адаштирурлар. Албатта, Роббинг тажовузкорларни яхши билгувчидир» («Анъом» сура, 119-оят).\nАгар мўмин-мусулмон бўлсангиз, Аллоҳнинг ҳукмига таслим бўлиб, иймон келтирган бўлсангиз, Аллоҳ сизга Ўзининг номи айтиб сўйилган ҳайвонларнинг гўштидан емоқни буюрган экан.\n«Сизга нима бўлдики, устида Аллоҳнинг номи зикр қилинган нарсадан емас экансизлар?!»\nУнда мусулмонлигингиз қоладими?\n«Ҳолбуки, У сизларга мажбур бўлганингиздан бошқа ҳаром қилган нарсаларини батафсил баён қилиб қўйган-ку?!»\nАна шу батафсил баён қилинган ҳаром нарсалар ичида ҳамма нарса айтилган-ку. Яъни, «Ноилож ҳолга тушиб, емасангиз, ҳалокатингиз муқаррар бўлиб қолганда, ҳаддан ошмай, ҳаром нарсани есангиз ҳам майли», дейилган-ку. Ҳамма нарса аён бўлиб туриб, нимага яна ортиқча гап қиласиз?\n«Албатта, кўпчилик билмасдан, ҳавойи нафслари ила адаштирурлар».\nЖумладан, ҳалол-ҳаром масаласида ҳам. Кўпчилик Аллоҳнинг номи зикр қилинмай сўйилган ҳайвонларнинг гўштини истеъмол қилиш масаласида ҳам хоҳ билмасдан, хоҳ билиб туриб, аммо ҳавойи нафснинг гапига кириб, одамларни адаштирадилар. Одамларга нотўғри фатво берадилар.\n«Албатта, Роббинг тажовузкорларни яхши билгувчидир».\nУ Ўзининг ҳукмига тажовуз қилиб, ҳаром нарсаларни, Аллоҳнинг номи айтилмай сўйилган ҳайвонлар гўштини еганларни жуда яхши билади ва уларга тегишли жазони беради. Шунингдек, илмсиз равишда ҳавойи нафснинг кўйига кириб, бу масалада ва бошқа масалаларда одамларни адаштирганларни ҳам яхши билади ва уларга ҳам тегишли жазосини беради.\nАллоҳ таоло «Моида» сурасида ов ҳалол бўлиши учун ҳам «Бисмиллаҳ»ни айтиш шарт эканлигини баён қилувчи оятда қуйидагиларни айтади:\n«Сендан уларга нима ҳалол қилинганини сўрарлар. Сен: «Сизларга пок нарсалар ҳалол қилинди. Овчи ҳайвонлардан Аллоҳ сизга ўргатган нарсалардан уларга ҳам ўргатиб, ўргатилган қилганларингиз сизга тутиб берган нарсадан еяверинглар ва уларга Аллоҳнинг исмини зикр қилинглар. Аллоҳга тақво қилинглар. Албатта, Аллоҳ ўта тез ҳисоб қилувчидир», – деб айт!» (4-оят).\nПайғамбар соллаллоҳу алайҳи васаллам Адий ибн Ҳотим розияллоҳу анҳуга:\n«Агар ўргатилган итингни (овга) қўйсанг ва уларга Аллоҳнинг исмини зикр қилган бўлсанг, агар ўлдириб қўйган бўлса ҳам еявер. Модомики, улардан бошқа ит уларга шерик бўлмаса бўлди», дедилар».\nДемак, ит эгаси уни овга қўйиб юбориш пайтида «Бисмиллаҳ»ни айтиши шарт, бундай қилиш сўйиш пайтида «Бисмиллаҳ»ни айтиш ўрнига ўтади.\nТаом учун тановули ҳалол қилинган ҳайвонларни сўйиш пайтида Аллоҳ таолонинг исмини айтишнинг шарт қилиб қўйилиши улкан ҳикматни ўзида мужассам қилгандир.\nМаълумки, сўювчига ҳам, сўйилувчига ҳам жонни Аллоҳ таоло берган. Аллоҳ таоло берган жон билан ҳаракат қилаётган сўювчи, Аллоҳ таоло жон берган ва унга таом учун ҳалол қилиб қўйган ҳайвоннинг жонини чиқариб, гўштга айлантириш пайтида унга жон берган Аллоҳ таолони эсламаслиги улкан маънавий жиноятдир. Ана шу жиноят билан сўйилган ҳайвон ҳаромга айланиши айни адолатдир.\nАгар сўювчи Аллоҳ таолонинг исмини айтишни эсидан чиқариб қўйса, сўйгани ҳалол бўлади. Чунки шариатимизнинг умумий қоидаларидан бири эсидан чиққан кимсанинг афв қилинишидир.\nПайғамбар соллаллоҳу алайҳи васаллам ўз ҳадисларидан бирида ухлаб қолган, эсидан чиққан ва мажбур қилинган афвли эканлигини баён қилганлар.\nБаъзи ривоятларда зикр қилинишича, одамлар Пайғамбар соллаллоҳу алайҳи васалламдан сўйиш пайтида «Бисмиллаҳ»ни эсидан чиқариб қўйиш ҳақида сўраганларида У зот алайҳиссалом «Аллоҳнинг исми ҳар бир мусулмоннинг қалбидадир», деган эканлар.\nУламо аҳлларимиз «Агар сўйиш пайтида «Бисмиллаҳ»ни айтишни унутганнинг сўйиши ҳаром дейилса, улкан торлик бўлар эди», деганлар.\nСўювчи «Бисмиллаҳ»нинг нима эканлигини идрок этиши ва тўлиқ айта олиши ҳам шарт.\nСўювчи ҳайвоннинг томоғига пичоқ тортаётиб, «Бисмиллаҳ, Аллоҳу акбар», дейиши керак.\nСўйиш пайтида Аллоҳ таолонинг исмидан бошқа исмни айтиб бўлмайди. Ҳатто «Бисмиллаҳ, Аллоҳу акбар, бу Фалончидан қурбонлик», дейиш ҳам макруҳдир.\nАташ учун бирор нарса айтмоқчи бўлса, ҳайвонни ётқизишдан ёки «Бисмиллаҳ»ни айтишдан олдин айтиши мумкин.\nИмом Бухорий, Муслим, Абу Довуд, Термизий, Насаий, Ибн Можа ва Аҳмадлар қилган ривоятда Пайғамбар соллаллоҳу алайҳи васаллам жонлиққа пичоқ тортиб бўлиб:\n«Аллоҳим! Ушбуни Муҳаммаднинг умматидан, Сенинг ваҳдониятингга ва менинг етказишимга шаҳодат келтирганлардан қабул қил», деганлар.\nЭнди сўйилган ҳайвоннинг ҳалол бўлиши учун «Бисмиллаҳ»нинг айтилишидан кейинги иккинчи шарт, яъни сўювчига қўйилган талаб – «Сўювчи мусулмон ёки китобий бўлиши шарт»лиги ҳақида ҳам қисқача гапириб ўтайлик.\nСўювчи мусулмон бўлиши ва сўйиш пайтида «Бисмиллаҳ»ни айтиши шартлиги ҳаммага маълум.\nАҳли китобнинг сўйгани ҳалол бўлиши «Моида» сурасидаги:\n«Бугунги кунда сизларга барча пок нарсалар ҳалол қилинди. Китоб берилганларнинг таоми сиз учун ҳалолдир. Сизнинг таомингиз улар учун ҳалолдир» ояти каримасига биноандир (5-оят).\nБулардан бошқаларнинг, жумладан, муртад ва динсизларнинг сўйиши ҳам ҳаромдир.\nАҳли китобнинг аёллари сўйган нарса ҳам худди муслима аёллар сўйган нарса каби ҳалолдир. Шунингдек, балоғатга етмаган болаларники ҳам.\nМажусий ва муртад овлаган балиқ ва чигиртка ҳалолдир. Чунки у нарсаларга «Бисмиллаҳ»ни айтиш шарт эмас. ("Ҳадис ва Ҳаёт" китобидан). Валлоҳу аълам!


Котлет тайёрлаш рецепти - усуллари, сирлари, мазали гуштли кийма нисбати тайёрлаш усули рецепти сирлари, оддий ва мазали\nКизикарли маълумотлар 226\nVatanda.Com » Пазандалик » Таомлар » Котлет тайёрлаш рецепти - усуллари, сирлари, мазали гуштли кийма нисбати\nКотлет тайёрлаш усуллари жуда кўп. Бироқ, улар сувли ва мазали чиқиши учун албатта синалган йўлдан борган маъқул. Қуйида уйда пишириш осон бўлган котлеталар рецепти сизга хавола этилади.\nКOТЛЕТА ТАЙЁРЛАШ УCХУН КЕРАКЛИ МАСАЛЛИҚЛАР\nТайёрлаш вақти: 1 соат | Портсиялар сони: 5\n1 кг гўшт – турли нисбатда қўй ва мол гўштини аралаштириш мумкин;\n2 бош пиёз;\n1 та туҳум;\nКеча пиширилган 2та буҳанка нон (фақат мағзи керак бўлади);\n1 чой қошиқ туз;\n1/3 қисм майдаланган мурч;\nҚовуриш учун ўсимлик ёғи (5-6 ош қошиқ);\nБелаб олиш учун ун.\nНон мағзини ушатиб, идишга солиш, устидан ярим стакан сув қўшиб, 5 дақиқага ивиш учун қолдириш керак. Нон сувни яҳши шимиб олиши керак.\nПиёз яҳшилаб майдалаб олинади.\nГўшт гўштқиймалагичнинг йирик панжараси орқали чиқариб олинади.\nҚиймага нон мағзи (суви билан бирга), битта туҳум, майдаланган пиёз қўшилади. Туз (1 кг гўшт учун 1 чой қошиқ) ва мурч солинади.\nБарча масаллиқлар яҳшилаб аралаштирилади, сўнг қиймани “пишиқ” қилиб олиш керак бўлади. Бунинг учун сувда намлаб олинга қўл билан қиймадан котлет катталигидаги бўлак ажратиб олиниб, 20 см узоқликдан идишга қайтариб зарб (меъёрда) билан отилади. Шу тариқа 10 дақиқа давом этилади. Бу усулда тайёрланган котлеталар қовуриш давомида уваланиб кетмайди ва сувли бўлиб пишади.\nҚийма 10-15 дақиқага дам олишга қолдирилади. Бу вақт давомида гўшт бўлакчалари пиёз шарбати, мурч ва тузни ўзига шимиб олади.\nНам қўллар билан қиймадан котлет шакллантирилади. У хаддан ортиқ қалин бўлмаслиги керак, акс холда ичи пишиб улгурмай, усти куя бошлайди. 1,5 см қалинлик энг яҳши танлов бўлади. Тайёр бўлган қийма бўлакчалари унга белаб олинади.\nКотлеталар яҳши қизиган товада қовурилади. Чунки бу вақтда юқори харорат туфайли қийма юзасида қобиқ хосил бўлади ва у ички суюқликни сақлаб қолади. Агар това яҳши қиздирилмаса, котлетлар товага ёпишиб қолиши ва у шу туфайли уваланиб кетиши мумкин.\nТованинг қопқоғини ёпмаган холда котлетанинг хар бир томони 3 дақиқадан қовуриб олинади. Сўнг, олов бироз пасайтирилади ва хар бир томони яна 3 дақиқадан қовурилади. Шундан сўнг, якуний тайёр бўлгунча ўрта оловда тованинг қопқоғини ёпган холда пиширишда давом этилади.\nДастурҳонга қовурилган картошка ва тузламалар билан тортиқ қилинади. Гўштли таомлар учун мўлжалланган соуслар хам мос келади. Ёқимли иштаха!\nКOТЛЕТА ПИШИРИШНИНГ БАЪЗИ СИРЛАРИ\nКотлетада асосий рол нон мағзига тўғри келади. Агар нон кам солинса, гўшт қаттиқ ва бемаза бўлиб чиқади. Шунингдек, нон янги бўлмаслиги хам эътиборга олиниши керак. Идеал вариантда у тезда ушаладиган бўлиши талаб етилади. Янги нон эса чўзилувчан бўлади.\nТаом сувли бўлиб чиқиши учун гўштни ўзингиз қиймалагичдан чиқарганингиз маъқул. Бунда гўштнинг бир қисми ёғли бўлиши мухим. Агар лахм бўлса, бир бўлак чарви қўшиб юбориш хам мумкин. Ёғ пишириш давомида эриб, гўштга юмшоқлик беради.\nПиёзни қиймага айнан майда қилиб тўғраб солиш керак, кўпчилик бунда уни гўшт билан бирга қиймалагичдан чиқариб юборади. Бу холда у ўз аромати ва сувлилигини йўқотади.\nҚийма қовуриш давомида бўлакланиб кетмаслиги учун уни яҳшилаб уриб олиш мухим босқич саналади. Уни чеклаб ўтиш тавися этилмайди.\nФоршмак сўзи немисчадан олинган бўлиб, газак деган маънони англатади. Бу жуда ҳам мазали! Тайёрланиши оддий, натижаси дастурхон даврасида барчани лол қолдиради. Таомнома учун янгилик. Ушбу рецептни албатта тайёрланг!...\nЭрталабки нонушта учун ажойиб танлов! Тайёрланиши оддий, натижаси дастурхон даврасида барчани лол қолдиради. Таомномадан ўз ўрнини эгаллаши турган гап. Ушбу рецептни албатта тайёрланг!...\nКФС тайёрлаш рецепти - канотчалар учун махсус масалликлар, босикчлар\nКФC товук канотчалари тайёрлаш рецептини купчилик билишни истайди. Албатта ресторан хакикий рецептни ошкор этмайди ва купчилик масалликлар КФC ресторанларига хам яримфабрикат сифатида келади. Шу туфайли хохиш булганда ошпазлар хам унинг сирини била олишмайди. Лекин олинган баъзи маълумотларни куллаган холда, хакикий КФCга жуда ухшаш канотчалар...\nГрузин соуси "Сатсебели"\nСатсебели соуси - Грузин ошхонасининг универсал соусларидан бири ҳисобланади. Нега дейсизми? Сабаби ушбу соус барча таомлар билан истеъмол қилиш учун жуда ҳам маъқул соус. Ушбу соусни қишки ғамлама сифатида тайёрлаш ҳам мумкин. Жуда ҳам мазали!...\nЕнгил ва нозик пирог! Шу билан бирга жуда ҳам мазали! Тайёрланиши оддий, натижаси лаззатбахш. Таомномадан ўз ўрнини эгаллаши турган гап. Ушбу рецептни албатта тайёрланг!...\n24/11/2020 Мактабдан қувилган аммо таниқли бўлишга эришган шахслар\n23/11/2020 Радио ҳақидаги қизиқарли маълумотлар\n24/11/2020 Поябзал ҳақида қизиқарли фактлар\n24/11/2020 Футбол ўйинининг туғилган кун санаси ва қоидалари тарихи ҳақида\n24/11/2020 Ортиқча вазнга эга инсонлар ҳақида қизиқарли фактлар\n24/11/2020 Майкл Жексон вафотидан олдин яшаган улкан қасрнинг ички кўриниши қандай эди?


Ҳушёр мўмин бепарво мўминдан афзалдир — XOJA BUXORIY O'RTA MAXSUS BILIM YURTI\nҲушёр мўмин бепарво мўминдан афзалдир\nДинимиз таълимотларида ҳам зийрак, ҳушёр мўмин бепарво мўминдан афзаллиги уқтирилади. Пайғамбаримиз соллаллоҳу алайҳи васаллам саҳобаларига агар бировнинг ёмон иш қилаётганини кўрсалар, қўл билан, бўлмаса тил билан, унга ҳам кучи етмай, ожиз қоладиган бўлса, ҳеч бўлмаса қалбида у ишга норозилик билдириш лозимлиги, асло бепарво ўтиб кетмасликни ўргатар эдилар.\nБугун дунёда юз бераётган турли воқеа-ҳодисалар, таҳдидлар биргина ўша давлат ёки минтақа ҳаётига дахлдор деган одам адашади. Чегара билмас бу хавф-хатарлар бутун инсониятнинг, тараққиётнинг душманидир. Атрофимизда бўлаётган геосиёсий жараёнлар, диний экстремизм, терроризм, наркобизнес, миллатлараро низолар бутун инсониятга катта офатлар келтиришини ҳаммамиз кўриб, билиб турибмиз.\nВатанимизни кўз қорачиғидек асраш, унинг тинчлиги ва барқарорлигини ҳимоя қилиш, салоҳиятини янада юксалтириш мамлакатимизда яшаётган ҳар бир инсоннинг муқаддас бурчидир. Юртимиз йилдан йилга обод бўлиб, халқимиз фаровонлиги йил сайин ортиб бормоқда. Озодликни соғиниб, озодлик йўлида курашиб ўтган ота-боболаримизнинг машаққатли меҳнати, орзу умидлари ва интилишлари рўёбга чиқди. Истиқлол Ватанимиз озодлиги ва мустақиллиги, халқимизнинг тинч ва фаровон ҳаёт кечириши учун замин яратди.\nАзалдан юртимизда тинчлик ва тотувлик, ҳамкорлик ва ҳамжиҳатлик руҳи юксак қадрланган. Чунки инсонлар онгини эзгу фикр эгалласа, ҳар қандай келишмовчилик, бузғунчилик ва ёвузлик рад этилади. Эзгу фикрнинг ифодаси бўлган сўз яхшилик ва хушмуомалаликнинг кенг ёйилишига, бу ўз навбатида, эзгу амалларнинг чуқур илдиз отишига, ҳар бир инсоннинг ўз вазифасини самимий ва сидқидилдан адо этишига ва шу йўл билан мамлакат ривожи ҳамда бунёдкорликка йўл очади.\nЮқорида таъкидлаб ўтганимиз каби, инсон учун тинчлик ва хотиржамлик зарур ва бу муқаддас динимизнинг, давримизнинг талабидир. Бу хусусида Пайғамбаримиз Муҳаммад (с.а.в.) яна бир ҳадисларида шундай деганлар: “Ким оиласи тинч, жасади саломат ва ҳузурида бир кунлик таоми бор ҳолатда тонг оттирса, унга дунё тўлиғича берилибди”. (Имом Бухорий “Ал-адаб ал-муфрад” китобида ривоят қилган).\nДарҳақиқат, тинчликни сақлаш, уни мустаҳкамлаш кундалик ишимиз, муқаддас бурчимиз экан, ҳар қайси фуқаро, аввало, ўз вазифасини виждонан адо этиши, шу билан бирга, ғаразли мақсадда қилинаётган ахборот хуружларга, уйдирма ва миш-мишларга берилмасдан, содир бўлаётган воқеаларга очиқ кўз билан қараши, ўз уйи, ўз маҳалласи, шаҳар-қишлоғида осойишталик барқарор бўлиши учун жон куйдириши, мана шу ҳақиқатни чуқур англаб, огоҳлик ва ҳушёрликни ўз ҳаётининг мезонига айлантириши зарур.\nислом билим юрти ўқитувичи\nPrevious Ризқингиз кенгайишини хоҳлайсизми?\nNext ҒОЯВИЙ ХУРУЖЛАРДАН ОГОҲ БЎЛАЙЛИК!


Учинчи дунё мамлакатидан тараққиётнинг энг юксак даражасигача. «Сингапур мўъжизаси» ҳақида\nЎтган асрнинг 60-йилларида Африкадаги қашшоқ давлатлар қаторида эътироф этилган Сингапур кейинги 50 йил ичида ривожланиш стратегиясида фавқулодда жадал ўсиш суръатларини қайд этди. Қисқа муддат ичида улкан иқтисодий, молиявий ва инсон капиталини жамлашга муваффақ бўлган мазкур давлат тараққиётининг асосий омиллари нимада?\nМустамлакачилик зулми остида узоқ вақт жабр кўрган ва ўтган асрнинг 60-йилларида қашшоқ давлатлар қаторида бўлган Сингапур бир қанча омиллардан унумли фойдаланиш эвазига фавқулодда жадал ўсиш суръатларига эришди.\nҚисқа муддат ичида Осиё минтақаси ва дунё сиёсий майдонида муҳим роль ўйнаш даражасига кўтарилди.\nКўпчилик мутахассислар ва экспертлар 1965 йилда мустақилликни қўлга киритган Сингапур яқин келажакда демографик танглик ва ишсизлик муаммосига дуч келишини прогноз қилишарди. Бу каби қарашларнинг юзага келишига икки сабаб бор эди.\nБиринчидан, Сингапурнинг иқтисодий имкониятлари ва сиёсий тузуми ҳақида Ғарбда салбий кайфият юзага келганди.\nИккинчидан, Сингапур амалга ошираётган экспортга йўналтирилган саноатлаштиришнинг афзалликлари фанда назарий жиҳатдан ҳали тўлиқ асосланмаганди.\nБундан ташқари, ҳар бир давлат фаровонликка эришишни мақсад қилиб олар экан, биринчи ўринда ўз ривожланиш стратегиясини танлаб олади. Бунда ушбу мақсадга эришиш учун турли омиллар бор эди. Шундай омиллардан бири – бу етук бошқарувчиликка, сиёсий билимга ва маҳоратга эга бўлган етакчининг бўлишидир. ХХ асрнинг ана шундай сиёсий арбобларидан бири бу Ли Куан Юдир. Унинг даврида мамлакатда амалга оширилган иқтисодий ва сиёсий ислоҳотларнинг натижаси ўлароқ Сингапур давлати бугунги кунда энг ривожланган давлатлар қаторидадир. Буни унинг тарихий тараққиёт йўлига назар ташлаш орқали ҳам билиб олиш мумкин.\nМустақилликнинг дастлабки йилларида бир томондан қонунчилик узоқ Англиядан, яъни Британия мустамлакачилари томонидан импорт қилинган, иккинчи томондан ҳуқуқни муҳофаза қилувчи органлар уюшган жиноятчиликка қарши курашиш қобилиятига эга эмасди. Амалдорларнинг аксарияти эса коррупция ботқоғига ботиб бўлганди. Аҳолининг кўпчилиги саводсиз бўлиб, ўз ҳуқуқларини ҳимоя қилолмасди. Мамлакат раҳбарлари коррупция ва ўзбошимчаликни илдизи билан қўпориб ташлаш кераклиги, бусиз мамлакатнинг келажаги йўқлигини тушуниб етади.\nШундай шароитда Ли Куан Ю мамлакатда муҳим чоралар кўриш ва махсус коррупцияга қарши қонунлар қабул қилиш муҳимлигини тўғри англай олди ва бу борада қатъий чоралар кўрди.\n«Қачонки ҳокимият халқ ишончини оқлаш учун эмас, шахсий бойлик орттириш мақсадида фаолият юрита бошласа, бу ахлоқ муаммоси ҳисобланади. Узоқ вақт мавжуд бўлишини истаган жамият ҳалоллик принципига амал қилиши лозим, акс ҳолда миллат илдизи билан қурийди», дея таъкидлаган Ли Куан Ю Сингапур халқига қилган мурожаатида.\nСингапур тараққиётининг «ота»си ўз ҳокимиятининг дастлабки кунлариданоқ жамиятининг барча қатламларида коррупцияни йўқ қилиш бўйича кенг қамровли ва аниқ мезонларни ўз ичига олган дастур ишлаб чиқади. Мамлакатда коррупцияни тўхтатиб қолишнинг биринчи ўриндаги вазифаси ўлароқ мансабдор шахсларнинг ўз билганларича ҳаракат қилишлари имкониятларини камайтириш бошланади.\nМамлакатда коррупцияга қарши сиёсат миллий қадриятларга амал қилишдан кўра кўпроқ зарурият сифатида талқин этилади. Сингапур хорижий инвестицияларни мамлакатга жалб қилиш босқичида, аввало улардан нотўғри мақсадларда фойдаланиш имкониятини йўққа чиқарди. Мамлакатда айрим коррупция ҳодисалари рўй берганда унинг иштирокчилари тергов қилиниб, айбдорлар судланиб, қаттиқ жазога тортилган. Бунда Ли Куан Ю барчага, ҳатто ўз яқин қариндошларига нисбатан ҳам қаттиққўл ва адолатли сиёсат юритган, уларга ҳам бошқалар сингари оғир жазо қўлланган.\nИслоҳотлар акс-садоси ўлароқ, мамлакатда аҳоли ўртасида аксилкоррупция менталитети шаклланди. Коррупцияга қарши курашга раҳбарлик бевосита сиёсий раҳбарлар ва мансабдор шахсларнинг ўзлари томонидан амалга оширилади, яъни давлат мансабдорлари бу жирканч иллат кенг қулоч ёймаслигидан биринчи ўринда манфаатдор ва бу жамоатчилик томонидан қўллаб-қувватланади.\nБугунги кунда мамлакат коррупцияга қарши курашишда иккита муҳим қонунчиликка асосланади: коррупциянинг олдини олиш тўғрисидаги қонун ҳамда коррупция, гиёҳванд моддалар савдоси ва бошқа оғир жиноятлар тўғрисидаги қонун.\nКўпчилик экспертлар «Сингапур мўъжизаси»нинг туб негизида ва мамлакатнинг бошқа қўшни мамлакатларга нисбатан мислсиз тараққиётида коррупцияга қарши курашда амалга оширилган ислоҳотларнинг ўрни беқиёс бўлганини таъкидлашади.\nМаълумот ўрнида, Transparency International томонидан 2020 йил учун эълон қилинган рейтингда Сингапур коррупцияни қабул қилиш энг паст кўрсаткичли мамлакатлардан бири сифатида, дунё миқёсида Дания ва Янги Зеландиядан кейин 3-поғонада қайд этилган. Мос равишда ушбу рейтингда Ўзбекистон 180 давлат орасида 146-ўринни эгаллаган.\nСингапур Малайзия таркибидан ажралиб чиққан пайтда табиий ресурслар мавжуд бўлмаган, кичик бир ички иқтисодий бозорга эга эди, холос. Аҳолининг ярми саводсиз, ишсизлик 14 фоизга, аҳоли жон бошига ялпи ички маҳсулот 516 АҚШ долларига тенг эди.\nМустақилликнинг дастлабки йилларида мамлакатда 7та асосий тараққиёт йўналиши – молия, транспорт хизматлари, логистика, шаҳарсозлик, соғлиқни сақлаш, рақамли иқтисодиёт ва илғор ишлаб чиқаришни ривожлантириш устувор йўналишлар сифатида танлаб олинган.\nСингапур иқтисодий тараққиётининг энг муҳим омилларидан бири сифатида қулай географик ҳудудда жойлашганини кўрсатиш мумкин. Малакка бўғози остонасида жойлашган бу ҳудуддан жаҳон денгиз савдо-сотиғининг 40 фоизи кесиб ўтади.\nШунингдек, мамлакатда белгиланган ислоҳотларни ўтказиш учун маблағ зарур эди. Шу мақсадда хорижий тадбиркор ва сармоядорларга турли имтиёзлар берилиб, мамлакатга жалб қилинди.\n«Биз ҳар бир сармоядорни мамнуният билан кутиб олдик. Ишлаб чиқаришни бошлаш учун, уларга жон-жаҳдимиз билан ёрдам қилдик», деб ёзган Ли Куан Ю ўз таржимайи ҳолида.\nХорижий сармояларни мамлакатга жалб қилишни кучайтириш мақсадида дастлабки босқичда чет элликлар учун юз фоиз мулкка эга бўлиш ҳамда топилган фойдани тўлиқ олиб кетиш учун имкониятлар яратилган.\nТаҳлиллар шуни кўрсатадики, хорижий сармоядорлар учун расмий имтиёзлардан кўра, мамлакатдаги сиёсий барқарорлик, адолатли қонунчилик ва ишчилар ҳаракати узра назоратнинг мавжудлиги муҳимроқ аҳамият касб этган.\nБош вазир топшириғига кўра, маҳаллий ва хорижий тадбиркорлар ўртасида бизнесни осонлаштиришга оид сўровлар мунтазам ўтказилган, тадбиркорлар дардига қулоқ тутилган. Бунинг натижасида Сингапурда тадбиркорлик фаолияти кенг қулоч ёйди. Тадбиркорларнинг фаолияти ҳукумат томонидан рағбатлантирила бошланди. Бизнес соҳасида қонунчилик соддалаштирилди ва мамлакатда қабул қилинадиган қонунлар манфаатдор томонларнинг фикрларини ўрганиш билан биргаликда олиб борилди.\nНатижада кўпгина халқаро трансмиллий компаниялар Сингапурда кенг кўламли юқори технологияли маҳсулотлар ишлаб чиқариш учун пойдевор қуришади.\nМаълумот учун, Жаҳон банкининг «Бизнес юритиш 2020» йиллик ҳисоботида бизнес юритиш қулайлиги бўйича Сингапур 2-поғонада қайд этилган.\nБугунги кунда Сингапурда 5,7 миллион аҳоли истиқомат қилади ва мамлакат ЯИМ 379 миллион долларга тенг. Ишсизлик даражаси 2,6 фоиз. Йиллик даромад ҳар бир фуқарога 60 минг доллардан юқори ҳисобланади.\nКўпчилик томонидан Малайзия таркибидан ажралиб чиққан бу митти мамлакат тез орада демографик тангликка дуч келиши прогноз қилинганди. Сабаби мамлакат аҳолисининг асосини хитойликлар ва малайяликлар ташкил этарди. Шунингдек, мамлакатда катта миқдорда ҳинд диаспораси ҳам мавжуд эди. Мутахассислар 3та катта цивилизация вакилларидан таркиб топган мамлакат тез орада этник низолар ўчоғига айланиб қолишини тахмин қилишади. Ҳукумат турли миллат вакиллари тинч-тотув яшаши учун чоралар кўрди. Уларга баъзи имтиёзлар белгиланди. Масалан, малайялик ва хитойлик турмуш қурса уларга коллеж таълими кафолатланди. Бундан ташқари, бу оилаларга ҳукумат томонидан маълум миқдорда ёрдам ҳам бериладиган бўлди, яъни бу турли цивилизацияга мансуб миллатларни бир-бири билан аралаштириш бўйича дастурлар ишлаб чиқилди.\nБошланғич иқтисодий режада кам даромадли одамларга қўшимча иш ўринларини яратиш орқали ишсизлик муаммосини ҳал қилишга эътибор берилди.\nМамлакатда ижтимоий соҳада амалга оширилиши керак бўлган энг устувор йўналиш сифатида ҳукумат дастлаб уй-жой масаласига эътибор бера бошлади. Шуни ҳисобга олган ҳолда уй-жой қуриш лойиҳаси қабул қилинди. Натижада Сингапурда замонавий уй-жойлар қурила бошланди. Уйлар аҳолининг ижтимоий келиб чиқишига қараб белгиланди. Кам таъминланган аҳолига турар жойлар бепул берилди.\nИккинчи ижтимоий соҳада амалга оширилган ислоҳотлардан бири бу таълим тизимидир. 1966 йилдан ёшлар учун икки тилли мактаблар жорий этилди. Кейинчалик эса бу тизим кенгайиб тўрт тилли мактаблар ҳам жорий этилди. Инглиз тили иккинчи таълим тилига айлантирилди. Чунки тижорат тили бўлган инглиз тилини ўқитиш кўпчилик ота-оналар учун маъқул эди.\nТаълим соҳасидаги экспертларнинг фикрича, Сингапур иқтисодий тараққиёт ва турмуш даражасини юксалтиришни таълим билан боғлаган. Хусусан, бу ерда биринчи ўринда таълим бериш стандарти ишлаб чиқилади. Бунинг учун катта маблағ сарф қилинади. Айниқса, энг яхши ўқитувчиларни жалб этиш ва уларнинг нуфузини оширишга аввалбошиданоқ алоҳида эътибор қаратилган. Ҳозир ҳам Сингапурда ўқитувчиларни жаҳоннинг энг нуфузли таълим муассасалари битирувчилари орасидан ёллаш анъанаси сақлаб қолинган.\nЛи Куан Юни «иқтидорларнинг раҳнамоси» дейишар эди. У иқтидорли фуқароларни масъулиятли лавозимларга қўйиш ва уларга яхши маош тайинлашга ҳеч қачон иккиланмаган. Шу билан бирга, Сингапурда мансабни суиистеъмол қилиш ҳам қаттиқ жазоланган.\nУддабурон етакчилик ва тўғри ташкил этилган бошқарув натижасида мазкур қашшоқ давлат жаҳоннинг беқиёс қазилма бойликларига эга бўлган кўплаб мамлакатларини бир қанча соҳаларда ортда қолдирди. Ўз фуқаролари учун эркин ва фаровон жамият тақдим қилди. Ҳалоллик принциплари асосида юқори салоҳиятли одамлар миллатга бош бўлишди ва кенг кўламли ишбилармонлик муҳити яратилди.\nЛиссабондан Сингапурга 3 ҳафтада: дунёдаги энг узун темир йўл йўналиши пайдо бўлди\nСингапур коррупцияни қандай енгди?\nСингапурдан саёҳатга чиққан кема йўловчилардан бирида коронавирус аниқлангани сабаб ортга қайтди\nАриза камида 30 кун олдин топширилиши керак – Сингапур виза тартиби ҳақида


Кечки Анхор: 19 ноябрь янгиликлари / Янгиликлар, фикрлар, воқеалар | Ўзбекистон\n19 ноябрь 2019 164 0\nКечки Анхор: 19 ноябрь янгиликлари\nТошкентнинг Юнусобод туманида Smart Stroy Building ва Teplo Luks Biznes фирмаларига тегишли омборлар ёнди. Ёнғиндан 200 метр квадрат майдон жабрланди. Ёнғин сабаби аниқланмоқда, қурбонлар йўқ.\n«Адолат» партияси тергов органлари ва судларни бирлаштиришни таклиф қилди. «Тергов органи учта ҳуқуқни муҳофаза қилиш органида бор – прокуратура, ИИВ ва ДХХ. Тергов органларини битта органга бирлаштириш керак. Янги орган кимга бўйсунади? Бунинг устида ўйлаб кўриш лозим, аммо биз уни Адлия вазирлигига бериш керак деб ҳисоблаймиз», - дейди партия раҳбари Наримон Умаров.\nПрезидент миллатлараро муносабатлар бўйича давлат сиёсати концепциясини имзолади. Шунингдек уни 2019-2021 йилларда амалга ошириш бўйича “йўл харитаси” тасдиқланди. Асосий йўналишлар орасида – миллатлараро муносабатларни мустаҳкамлаш мақсадларида хорижий мамлакатлар билан халқаро ҳамкорлик ва дўстона алоқаларни ривожлантириш, мамлакат ҳудудида ва ундан ташқарида фуқароларнинг ҳуқуқлари, эркинликлари ва қонуний манфаатларини ҳимоя қилиш. Вазирлар Маҳкамаси ҳузурида Миллатлараро муносабатлар бўйича илмий-амалий тадқиқотлар маркази ташкил қилинади.\nЖаҳон банки “Обод қишлоқ” лойиҳаси учун $100 млн миқдорида кредит ажратди. Маҳаллалар маблағларни қайси инфратузилмавий сублойиҳаларга инвестиция қилишни мустақил равишда ҳал қилишади. Сублойиҳаларни амалга ошириш учун молияни Андижон, Фарғона, Наманган, Жиззах ва Сирдарё вилоятларидаги 300 га яқин қишлоқ олиши мумкин.\nТошкентда сўровда қатнашган 279 нафар кишининг 62% антибиотикларни ўзларига-ўзи тайинлашини билдирди. Шу билан бирга, фармацевтлар рецепти бўлмаган харидорларга ҳам антибиотикларни тавсия этиши маълум бўлди. ЖССТ антибиотиклар дорихоналарда фақат рецепт бўйича сотилишини кўзда тутадиган қарор имзоланиши ва кучга киришини кутмоқда.\n10 июль 2020 30 0\n10 июль 2020 32 0\n09 июль 2020 34 0


Таъкидланишича, 2021 йилдан Омбудсман ҳузуридаги қийноқларнинг олдини олиш бўйича Миллий превентив механизм доирасида жазони ижро этиш муассасалари, тергов хибсхоналари ва бошқа ёпиқ муассасаларга жамоатчилик вакиллари ҳамда ОАВ иштирокида ўтказиладиган мониторинг ташрифларини тизимли йўлга қўйилгани ҳамда бу борада Парламентга мунтазам тарзда маълумотнома киритиб бориш амалиёти йўлга қўйилган.\nШунингдек, Вакил номига келиб тушган мурожаатларнинг ҳудудлар кесимидаги таҳлили асосида Омбудсман, парламент аъзолари, қолаверса, ижро органлари вакиллари билан биргаликда сайёр қабуллар ташкил этиш ҳамда муаммоларни жойида ҳал этиш режалаштирилмоқда.\nУчрашувда Омбудсман Феруза Эшматова аҳолининг мурожаатлари билан ишлашда натижадорликка, ҳар бир мурожаат ечими топилишига асосий эътибор қаратилишини алоҳида қайд этди.\nДэниел Розенблюм — АҚШнинг Ўзбекистондаги элчиси\nБугунги учрашув мен учун жуда фойдали бўлди. Инсон ҳуқуқлари бўйича вакилдан Омбудсманнинг устувор вазифалари ҳақида кўп маълумотлар олдим. Омбудсман кўп ишлар амалга оширмоқда ва у инсон ҳуқуларини таъминлашда тобора муҳим рол ўйнамоқда. Жумладан, улар жазони ижро этиш муассаларига мониторинг ташрифларини амалга ошириб, маҳкумлар ҳуқуқларининг таъминланиши ҳолатини ўрганмоқда. Буларнинг бари халқаро нормалар асосида амалга оширилмоқда. Бу ишлар давом этмоғи лозим. Шунингдек, Омбудсманнинг фуқаролик жамияти ташкилотлари билан ҳамкорлиги доимий бўлиши лозим. Чунки бундай ташкилотлар халқ билан доимий мулоқотда бўлиб, уларнинг муаммолари ва шикоятларини ўрганади. Яна шуни айтмоқчиманки, бу демократия масалалари, халқаро инсон ҳуқуқларига риоя қилиш жараёнлари бирдан ҳал этиладиган масала эмас. Бу доимий давом этувчи жараёндир. Ҳамма давлатларда, жумладан АҚШда ҳам шундай. Биз АҚШда ҳам бу жараённи якунламаганмиз ва бундан кейин ҳам давом этади бу жараён. Биз эса такомиллаштириб бормоқдамиз. Энг муҳими, фуқароларнинг муаммоларига, шикоятларига доим қулоқ тутмоқ лозим. Уларга ечим топиш эса энг муҳим масаладир.\nУчрашувда Ўзбекситоннинг БМТ Инсон ҳуқуқлари бўйича Кенгашига аъзолиги доирасида 2021-2022 йилларда биргаликда амалга оширилиши назарда тутилган режалар ва тадбирлар муҳокама этилди.\nШавкат МирзиёевОмбудсманинсон ҳуқуқлариХалқаро ҳамкорлик


Қўшмачи билан кўнгилхушлик қилиб, камига пул...\n28.07.2020 11:15 0 12325\nФарғонада қўшмачи билан кўнгилхушлик қила-қила, камига ундан пул ҳам талаб қилган ички ишлар органи ходимига ҳукм ўқилди.\nБу ҳақда жиноят ишлари бўйича Фарғона туман суди раиси Ф. Абдураимов ёзмоқда. Унга кўра, 2020 йил 19 апрель куни Фарғона шаҳар ИИО ФМБ ходимлари томонидан «Орият» тадбири ўтказилади. Мазкур тадбирда шаҳарнинг «Янги Аср» кўчасидаги кўп қаватли уйларнинг бирида яшовчи, муқаддам одам савдоси жинояти учун судланган ва жазо муддатини ўтаётган (шартли жазо берилган бўлса керак - таҳр.) Шоира Файзиматова (барча исм-шарифлар ўзгартирилган) ўз уйида қўшмачилик қилаётгани аниқланади. Натижада унга нисбатан Жиноят кодексининг 131-моддаси (қўшмачилик қилиш ёки фоҳишахона сақлаш) 2-қисми билан жиноят иши қўзғатилади.\nАйни тадбирда Фарғона шаҳар ИИО ФМБ бошқармаси катта тезкор вакили Дилмурод Абдуллажонов ҳам иштирок этади (бундан Д. Абдуллажонов жиноят-қидирув бўлимида ишлаши англашилади - таҳр.). Ўша куннинг ўзида воқеликдан хабар топган Шоиранинг қадрдонларидан бири Гулёра Жалилова ИИБ тезкор вакили Д. Абдуллажоновга қўнғироқ қилиб, дугонасига ёрдам беришини илтимос қилади.\nҚўшмачига «ёрдам бериш учун астойдил ер шимарган тезкор вакил ишни «ҳуқуқий тушунтириш» беришдан бошлайди: «Аввал одам савдоси жинояти билан судланган экансиз. Қўшмачилик ҳам шунга ўхшаш ҳолат. Шунинг учун тергов жараёнида сизни қамаб қўймаслигини терговчи билан гаплашиб беришим мумкин. Фақат бунинг эвазига унга икки минг доллар бериш керак!»\nАёл рози бўлади. Кейинги учрашувда «ҳожатбарор» аёлга жинсий алоқа қилишни таклиф этади. Шоирада танлов йўқ эди...\nШундан сўнг тезкор ходимнинг вақти-вақти билан Шоиранинг уйида «меҳмон» бўлиши одатга айланади. Ҳар гал «носқовоқ бўшаб», калла жойига келгач, аёлдан пул қисташга ўтади. Гап орасида қилаётган айшу ишрат аёлнинг фойдасига ишлаши мумкинлигини ҳам қистириб қўяди, денг: «...ҳомиладор бўлиб олсангиз, судда сизга анча енгиллик бўлади, омалей...»\n«Кўрсатаётган хизмати» талаб қилинаётган пул ўрнига ўтмаслигига амин бўлгач, Ш. Файзиматова икки нафси ҳам оч бўлган тезкор ходимнинг адабини бериб қўйиш пайига тушади. Ва ДХХ Фарғона вилоят бошқармасига мурожаат қилади.\n2020 йил 3 май куни Д.Абдуллажонов аёлдан ўзи талаб қилган пулни олаётган пайтга қўлга тушади...\nҚисқаси, Фарғона шаҳар ИИО ФМБ тезкор вакили Дилмурод Абдуллажоновга нисбатан Жиноят кодексининг 168-моддаси (фирибгарлик) 3-қисми «а»-банди, 28,211-моддаси (пора беришга суиъқасд қилиш) 1-қисми билан жиноят иши қўзғатилади.\nМазкур ишни кўриб чиққан суд раиси судланувчига нисбатан озодликдан маҳрум қилиш жазосига тайинланганини айтса-да, бироқ муддатини очиқламаган.


Такси бозорининг қонунийлаштирилиши ЯИМни энг камида 0,1 фоизга оширади — Мубин Мирзаев – Газета.uz\nТакси бозорининг қонунийлаштирилиши ЯИМни энг камида 0,1 фоизга оширади — Мубин Мирзаев\nДСҚ раиси ўринбосари Мубин Мирзаев такси бозорининг қонунийлаштирилиши Ўзбекистон ЯИМнинг энг камида 0,1 фоизга ўсишига олиб келишини маълум қилди.\n5 апрель 2019, 17:10 Иқтисодиёт\nБутун Ўзбекистонда таксилар фаолиятини қонунийлаштириш бюджетни тахминан 180 млрд сўмга тўлдириб, мамлакат ялпи ички маҳсулоти ҳажмини энг камида 0,1 фоизга ўсишини таъминлайди. Бу ҳақда чоршанба куни бўлиб ўтган Халқаро пресс-клуб мажлисида Давлат солиқ қўмитаси раисининг биринчи ўринбосари Мубин Мирзаев маълум қилди.\nУнинг сўзларига кўра, 2018 йилда республикада 13 трлн сўмлик такси хизматлари кўрсатилган. Қонунчиликка мувофиқ, 5 фоизлик ягона солиқ ставкаси билан 650 млрд сўм солиқ тўланиши лозим эди. Амалда 53 млрд сўм тўланган.\n2017 йил билан таққосланганда, ўтган йили солиқ тушумлари 45 фоизга камайган — 95 млрд. Тошкентда такси соҳасидан бюджетга тушум 24 млрд сўмдан 20 млрд сўмга камайган.\nДСҚ раисининг биринчи ўринбосари таксилар фаолиятининг қонунийлаштирилиши иқтисодий ўсишга ижобий таъсир кўрсатишини таъкидлади.\n«Бу ялпи ички маҳсулот ҳажмини энг камида 0,1 фоизга ўсиши учун шароит яратади. Бундан ташқари, легаллаштириш янги иш ўринларини яратади, таксичиларга иш стажи ва пенсия олиш имконини беради», — деди у.\nМубин Мирзаев 10 мингдан ошиқ ҳайдовчи уланган Яндекс такси Ўзбекистонда солиқ тўламаслигини қайд этиб ўтди.\n«[Ҳайдовчилар] лицензия олмаяпти ва солиқларни тўламаяпти. Агар уларнинг ҳар бири энг кам иш ҳақининг бир баравари миқдорида солиқ тўлаганда, Тошкент бюджетига ҳар йили 20−25 млрд сўм тушар эди. Энг камида, фақат „Яндекс.Такси“ мижозларини легаллаштирсак», — дея қайд этди ДСҚ раҳбарияти вакили.


Қозоғистон Президенти Миллий банк раиси Данияр Ақишевни қабул қилди\nУчрашувда Давлат раҳбарига Миллий банкнинг 2018 йилда амалга оширган ишлари ҳақида ҳисобот берилиб, мамлакатимиздаги валюта-молия бозорининг бугунги аҳволи баён қилинди.\nЭлбоши қатор иқтисодий кўрсаткичларнинг ижобий суръатда ўсиб бораётганини таъкидлаб, инфляция даражасини пасайтириш учун қабул қилинаётган тадбирларнинг самарадорлигига тўхталди.\n– 5,3 фоиз даражадаги инфляция – бу яхши кўрсаткич. Бироқ, бунга иқтисодиётнинг самарадорлигидан эмас, бозордаги ўтимлилик даражаси қисқариши эвазига\nэришяпмиз. Миллий банк ва Ҳукуматнинг ушбу йўналишдаги фаолияти ночор. Маблағни айланмадан чиқариш орқали инқирозни янада камайтириш мумкин, аммо бу қарорнинг иқтисодиётга қандай таъсир этиши номаълум. Шунингдек, узоқ муддатли насияларнинг камайганини сезиш мумкин, – деди Нурсултан Назарбаев.\nҚозоғистон Президенти амалдаги қонунларга қатор ўзгаришлар киритилганига тўхталиб, Миллий банк томонидан бу соҳа устидан тегишли назорат юритилиши лозимлигини айтди.\nДанияр Ақишев Давлат раҳбарининг Қозоғистон халқига Мактубида белгиланган қайта ишлаш саноатини насиялашга доир топшириқларнинг ижроси ҳақида маълумот берди.\nШунингдек, Миллий банк раиси Қозоғистон Президентига миллий валюта қийматининг ўзгаришига таъсир кўрсатадиган омиллар ҳақида гапириб берди.\n– Тенгенинг АҚШ долларига чаққанда айирбошлаш баҳоси йил давомида 15,6 фоизга пасайди. Бунга, асосан, ташқи омиллар сабаб бўлди. Дунё бўйича нефть баҳоси жуда ўзгарувчан бўлиб турибди. Ташқи вазиятлар, шу жумладан, қўллаб-қувватлаш ва санкциявий сиёсат ҳам беқарор. Шунга қарамай, эркин айирбошлаш тартиби барча оғирликни енгиллатиб, ўтган йил охирида 30,9 миллиард АҚШ долларини ташкил этадиган олтин валюта захирасини сақлаб қолиш имконини берди. Миллий жамғарманинг хорижий валютадаги активи 57,7 миллиард АҚШ долларига етди, – деди Миллий банк раиси.\nД. Ақишев молия бозорини насиялаш ҳамда соғломлаштириш учун бажарилаётган ишларни ҳам тилга олиб ўтди.\n– Биз молия шўъбасини яхшилаш орқали бозорга муносиб иштирокчиларнинг фаолиятини олға силжитишга имкон берамиз. Тегишли қарорлар қабул қилингач, насия миқдори сезиларли даражада кўпаяди, деб ўйлаймиз. Бу кўрсаткич 2019 йилда 10 фоизга ўсади деб, тахмин қиляпмиз. Бу номиналли ички ялпи маҳсулотдан юқори. Мутаносиб равишда насиялар олиш енгиллашиб, аҳвол аста-секин яхшиланади, – деди Миллий банк раиси.\nAkorda.kz, 2019-01-29, 11:06 206